Jangan timbul polemik dengan masyarakat, kata Loke kepada pemimpin DAP

Setiausaha Agung DAP Anthony Loke Siew Fook hari ini memberi peringatan kepada pemimpin DAP di semua peringkat agar tidak menimbulkan sebarang polemik dalam kalangan masyarakat.
Beliau berkata DAP sebagai antara parti yang membentuk kerajaan Persekutuan harus bertindak serta memainkan peranan sebagai sebuah parti kerajaan untuk menyelesaikan isu yang dibangkitkan rakyat.
“Kita (DAP) adalah sebahagian daripada kerajaan. Peranan kerajaan adalah menyelesaikan masalah dan bukannya menimbulkan masalah.
“Bagi saya kalau mana-mana pemimpin atau pihak yang menimbulkan apa-apa polemik dalam masyarakat, terutamanya (kerana) kita tahu persekitaran dan juga sentimen politik dalam negara kita, (tindakan ini) adalah tidak produktif langsung yang tidak akan kemana-mana,” katanya pada sidang media Konvensyen Tahunan Negeri DAP Wilayah Persekutuan 2022 di Kuala Lumpur semalam.
Beliau berkata demikian mengulas kenyataan Timbalan Ketua Menteri II Pulau Pinang Dr P.Ramasamy yang meminta kerajaan melaksanakan reformasi dalam sektor perkhidmatan awam kerana menurutnya ia kini didominasi orang Melayu.
Loke yang juga Ahli Parlimen Seremban berkata tiba masanya untuk akar umbi serta pemimpin parti itu untuk melakukan perubahan cara berfikir selain terus mempertahankan budaya politik parti itu yang sentiasa memahami rakyat serta menjaga sikap dan pendekatan supaya tidak berubah menjadi angkuh dan sombong.
Ditanya sama ada tindakan akan diambil terhadap Ramasamy, Loke berkata DAP akan menggunakan saluran serta pendekatannya yang tersendiri dalam menangani isu itu.
“Apa-apa pandangan daripada rakan-rakan, saya mengucapkan terima kasih tetapi kami ada cara kami untuk menguruskannya,” katanya.
Selain itu, Loke berkata DAP Wilayah Persekutuan Kuala Lumpur diberikan cabaran supaya memainkan peranan aktif untuk memperkukuh lagi jentera dan organisasi parti dengan menambah keahlian daripada golongan muda.


Hampir 1,000 kanak-kanak tanpa dokumen dinafikan akses pendidikan di Sarawak, kata Suhakam

Hampir 1,000 kanak-kanak di Sarawak dinafikan akses kepada pendidikan kerana masalah dokumentasi, menurut Suruhanjaya Hak Asasi Manusia Malaysia (Suhakam).Pesuruhjaya Suhakam Jerald Joseph berkata angka yang disediakan oleh Persatuan Dayak Iban Sarawak (Sadia) itu adalah daripada kes berlaku di kawasan bandar dan luar bandar.Joseph dalam sidang media dijalankan secara bersemuka dan maya sempena lawatan kerja Suhakam berkata angka berkenaan adalah anggaran daripada kes terkumpul dijalankan oleh pertubuhan bukan kerajaan (NGO) di seluruh Sarawak.Kanak-kanak tanpa dokumen adalah satu daripada tiga isu yang menjadi perhatian utama Suhakam di Sarawak, dengan dua lagi adalah tanah hak adat bumiputera dan penggunaan “bin” dan “binti” oleh bukan Islam.“Isu ini berkaitan dengan pendidikan kerana tanpa dokumen kanak-kanak terbabit tidak boleh mendaftar persekolahan,” kata Madeline Berma sambil menambah ada dalam kalangan dewasa juga tidak memiliki dokumen.Beliau berkata isu tanah hak ada bumiputera (NRC) yang rumit banyak dilaporkan selain isu bukan Islam yang menggunakan “bin” dan “binti” secara automatik dinyatakan sebagai orang Islam dalam MyKad sedangkan mereka tidak mengamalkan agama berkenaan.Ditanya mengenai usaha dilakukan mengenai pendidikan kanak-kanak tanpa dokumen memandangkan ia bukan isu baru, Noor Aziah Mohd Awal berkata sebagai penyelesaian sementara, suruhanjaya menulis surat kepada kementerian pendidikan bagi membolehkan kanak-kanak terbabit hadir ke sekolah.“Kita tahu kedua-dua ibu bapa mereka atau seorang daripadanya adalah rakyat Malaysia dan sebagai warganegara, anak-anak mereka berhak mendapat akses kepada pendidikan di semua sekolah di Malaysia,” katanya dan menambah Suhakam juga akan menghubungi jabatan pendidikan negeri dan sekolah jika mereka enggan menerima kanak-kanak berkenaan.Sementara itu, Mah Weng Kwai mencadangkan sudah sampai masanya untuk mewujudkan mahkamah khusus bagi menangani kes tanah NCR yang tertunggak sama seperti mahkamah khas mengendalikan jenayah seksual kanak-kanak dan alam sekitar di Semenanjung Malaysia.“Saya rasa masalah atau isu NCR menjamin mahkamah yang berdedikasi untuk menangani kes tertunggak. Banyak keputusan dibuat di mahkamah rayuan dan mahkamah persekutuan, mungkin sudah tiba pada masanya untuk mempunyai undang-undang khusus untuk menangani keadaan yang berlaku,” katanya.


Menteri pendidikan ikrar jadikan persekitaran ‘ceria, bahagia’ untuk murid, warga KPM

Menteri Pendidkan Fadhlina Sidek hari ini berikrar untuk memastikan persekitaran murid yang ceria, guru bahagia dan sekolah bitara, mengatakan ia menjadi keutamaan kementeriannya dalam ucapan sidang media pertamanya selepas mengangkat sumpah menerajui Kementerian Pendidikan (KPM).
Diiringi Timbalannya, Lim Hui Ying, Fadlina menegaskan KPM akan mendapatkan pandangan semua pihak bagi mencapai hasrat tersebut.
"KPM akan mempertingkatkan kerjasama dengan semua pihak seperti Persatuan Perkhidmatan Perguruan Kebangsaan Malaysia (NUTP), Majlis Pengetua Sekolah Malaysia (MPSM), Persatuan Guru Besar Malaysia (PGBM) serta pihak berkepentingan lain untuk mendapatkan pandangan serta input bagi memastikan hasrat ini tercapai," katanya pada sidang media khas di Putrajaya.
Fadhlina memaklumkan selepas tempoh satu minggu mendengar taklimat daripada barisan pengurusan KPM, beliau berkata pihaknya akan meneruskan dasar-dasar sedia ada kerajaan terdahulu.
Bagaimanapun, katanya, KPM akan meneliti beberapa penambahbaikan dari aspek proses penyampaian dan perkhidmatan pendidikan.
Dalam pada itu, beliau turut mengumumkan pengaktifan semula Majlis Penasihat Pendidikan Kebangsaan (MPPK) seperti yang termaktub di bawah Akta Pendidikan 1996.
Menurutnya, dengan MPPK, ia diharapkan dapat menyumbang idea dan pandangan kepada KPM dalam merangka dan menambah baik hala tuju pendidikan negara.
"Perkara ini termasuklah memikirkan kesinambungan kepada Pelan Pembangunan Pendidikan Malaysia yang akan berakhir pada tahun 2025."
Fadhlina yang juga ketua Wanita PKR dinamakan dalam senarai Kabinet di bawah pimpinan Perdana Menteri Anwar Ibrahim. Sementara Lim dinamakan sebagai timbalan menteri.
Pengenalan tujuh teras utama
Mengulas lanjut, Fadhlina menyedari cabaran ekonomi dan kos sara hidup yang tinggi turut memberi impak kepada  warga pendidikan.
Atas sebab itu, KPM akan memastikan pelbagai inisiatif yang disediakan akan dikekalkan atau ditambah baik mengikut keperluan.
Hal ini turut melibatkan tujuh teras utama iaitu yang diperkenalkan termasuk menjadikan komunikasi antara kementerian dan sekolah lebih cekap dan telus, memberikan penekanan kepada aspek karamah insaniah, memberi perhatian kepada isu kemiskinan keluarga B40.
"Termasuklah dari aspek malnutrisi, peranti dan ruang pembelajaran.
"Saya akan bekerjasama rapat dengan kementerian yang berkaitan dalam memastikan isu kemiskinan keluarga yang memberi impak langsung kepada pendidikan anak-anak dapat dibantu dengan wajar."
Antara teras lain adalah berkait isu keciciran, kebajikan guru, tumpuan kepada usaha menaik taraf sekolah daif dan meningkatkan keupayaan pendidikan digital di sekolah-sekolah.


Rumah sering dinaiki air, 3 beradik warga emas jalani kehidupan dalam rumah uzur

Selama berpuluh tahun, tiga beradik itu sudah tinggal di rumah yang mirip rumah di kampung-kampung Melayu lama.Lokasinya di pinggir bandar Kuala Lumpur sukar diteka jika dilihat dari susun atur perabot dan dapurnya yang klasik dan dipenuhi peralatan lama.Rusnah Mohd Sidek, Mohd Sali Mohd Sidek dan Johari Mohd Sidek mewarisi rumah itu daripada ibu dan ayah mereka.Mereka yang masing-masing berusia 70, 66, dan 59 tahun itu ialah sebahagian daripada enam adik-beradik.Seorang sudah meninggal dunia manakala dua lagi menetap di Bandar Tun Razak.Mohd Sali Mohd Sidek, OKU cerebral palsy bergerak dengan memegang kerusi roda di rumah, adiknya Johari akan membantu segala keperluan beliau dan kakaknya yang mengidapi penyakit kanser usus.Namun rumah itu menghadapi masalah setiap kali hujan lebat.Kedudukan rumah di kawasan rendah mengakibatkan air hujan yang turun dan mengalir dari kawasan lebih tinggi terkumpul di sekitarnya.Ditambah pula dengan saliran longkang di depan rumahnya yang kerap tersumbat, kawasan dapur dan belakang rumah mereka akan dinaiki air.Meskipun air yang naik ke rumah tidak terlalu tinggi, ia mendatangkan masalah buat mereka yang berstatus warga emas.Seorang daripadanya, Mohd Sali merupakan orang kelainan upaya (OKU) manakala Rusnah pula menghadapi penyakit kanser usus dan limfoma.“Rumah kami sudah dinaiki lebih 13 kali untuk tahun ini sahaja. Masa bulan puasa dan raya, beberapa kali juga air naik, kadang-kadang waktu sahur air masuk,” kata Rusnah kepada MalaysiaNow ketika ditemui di rumahnya.Rusnah tidak tidur di dalam bilik di rumah itu, sebaliknya mempunyai katil yang disediakan di kawasan belakang rumah.Mohd Sali menikmati makanan tengah harinya di Kampung Cheras Baru.Katanya ia memudahkannya untuk ke tandas atau memasak di dapur.“Tapi setiap kali air masuk ke dalam rumah, saya kena naik tangga untuk ke kawasan ruang tamu yang lebih tinggi. Tak larat setiap kali air masuk, kena naik tangga,” katanya.Rusnah yang juga bekas pekerja kilang itu berkata, ada kalanya ketika hujan lebat, dia hanya mampu bertawakal dan meminta supaya air tidak naik ke paras katil, kerana tidak larat hendak bergerak ke ruang tamu.Rusnah sebelum ini berulang-alik ke hospital untuk rawatan kanser dan limfoma di hospital di ibu kota namun sesi rawatan terhenti seketika akibat Covid-19.Tambahan pula, Rusnah dan Johari menjaga Sali yang menghidapi Cerebral Palsi dan menghabiskan waktu di atas kerusi roda.Perabot dan barangan mereka juga terpaksa diletakkan di atas kerusi atau meja sebagai alas untuk mengelakkan dari basah ketika air masuk.“Ada beberapa kali saya tak mampu untuk keluarkan air dari rumah seorang diri, saya terpaksa hubungi polis dari balai polis untuk bantu saya.“Mujur juga tiada perkakas elektrik seperti peti ais yang rosak sepanjang air masuk ini,” kata Johari.Apabila masa terluang, Rosnah Mohd Sidek yang merupakan pesakit kanser usus menghabiskan masa dengan mengaji di Kampung Cheras Baru.Dia membeli sebuah mesin pam air untuk membantunya mengeluarkan air banjir dari rumahnya.Katanya, dia berhubung dengan pihak berkuasa tempatan namun tidak banyak yang dilakukan kecuali mengalihkan sampah dari longkang.Ia bukanlah penyelesaian jangka masa panjang kerana longkang di depan rumahnya akan kembali tersumbat selepas beberapa ketika.Katanya, faktor keselamatan juga menjadi kerisauan kerana beberapa kali terlihat ular dan lipan memasuki rumahnya ketika banjir.Johari tidak lagi bekerja selepas kemalangan motosikal pada 2015.Tiga beradik itu menerima bantuan Baitulmal sebanyak RM500 sebulan.Mereka juga dibantu jiran-jiran yang prihatin.Mereka cuba mendapatkan bantuan Jabatan Kebajikan Masyarakat memandangkan Sali mempunyai kad OKU sejak 2003 namun tidak pernah menerima maklum balas jabatan itu.Dengan keadaan yang cukup makan, mereka hanya mampu mengulang rutin mereka setiap kali air naik, dan buntu mencari jalan penyelesaian.


Pengamal media hanya perlu kemuka pas, surat ketika sekatan polis

Pengamal media yang melalui sekatan jalan raya (SJR), hanya perlu mengemukakan kad media serta surat berkaitan sebagai perakuan untuk menjalankan tugas, ketika pelaksanaan sekatan pergerakan penuh, kata Menteri Komunikasi dan Multimedia Saifuddin Abdullah.Beliau berkata polis akan memberi kerjasama dan memahami tugas pengamal media, untuk melaporkan maklumat penting kepada masyarakat dalam tempoh itu.“Pengamal media tidak perlu risau ketika melalui SJR. Apa yang penting kemuka kad media dan surat berkaitan sama ada daripada majikan, Jabatan Penerangan atau Kementerian Komunikasi dan Multimedia (KKMM), dan ia sudah memadai,” katanya pada sidang media secara maya hari ini.Beliau berkata demikian berikutan kebimbangan pengamal media, sekiranya tidak melepasi SJR untuk bertugas dalam tempoh pelaksanaan sekatan pergerakan penuh selama 14 hari, yang bermula 1 Jun.Mengenai penguatkuasaan Ordinan Darurat Kuasa-kuasa Perlu (No.2) 2021 berkaitan berita palsu, Saifuddin berkata sejak 12 Mac sehingga 30 Mei lepas, sebanyak 18 kes disiasat mengikut ordinan berkenaan, dengan empat daripadanya selesai.Menurutnya, dua kes dituduh di mahkamah dan dua kes diklasifikasikan sebagai NFA (Tiada Tindakan Lanjut).“Walaupun ada banyak laporan polis dibuat, namun kita amat berhati-hati menggunakan ordinan ini,” katanya.Mengulangi ordinan tersebut bukan dilaksanakan untuk ditujukan kepada orang politik, Saifuddin berkata; “Kita tidak akan salah guna ordinan ini… memang ordinan ini digunakan untuk percepatkan siasatan, namun ia tidak bermakna kita akan langgar lunas undang-undang.”Ordinan Darurat Kuasa-kuasa Perlu (No.2) 2021, memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali, manakala bagi kesalahan yang berterusan pula, denda yang dikenakan tidak lebih RM1,000 bagi setiap hari selama kesalahan itu berterusan, selepas sabitan.Ordinan turut memberi definisi “berita tidak benar” termasuklah apa-apa berita, maklumat, data dan laporan keseluruhan atau sebahagiannya palsu, yang berhubungan dengan Covid-19 atau proklamasi darurat, sama ada dalam bentuk rencana, visual atau rakaman audio atau dalam apa-apa bentuk lain, yang boleh menggambarkan perkataan atau idea.Ia terpakai kepada semua individu tanpa mengira kewarganegaraan dan walaupun kesalahan dibuat di luar Malaysia.


Sorry.


Mahkamah arah Hamzah luluskan pendaftaran Muda

Mahkamah Tinggi hari ini memerintahkan Kementerian Dalam Negeri (KDN) membenarkan pendaftaran Ikatan Demokratik Malaysia (Muda) sebagai parti politik dalam tempoh 14 hari.Keputusan mahkamah tersebut dimaklumkan oleh Muda dalam satu ciapan Twitter rasminya yang turut mengatakan KDN perlu membayar kos guaman sebanyak RM10,000.Pada 17 September tahun lalu Muda memohon RoS mendaftarkannya sebagai parti politik, namun RoS menolak permohonan tersebut pada 6 Januari 2021.Pada 4 Februari, Muda membuat rayuan kepada Menteri Dalam Negeri Hamzah Zainudin susulan penolakan RoS tersebut.Bagaimanapun, pada 11 Ogos, Hamzah dalam sepucuk surat telah menolak rayuan bagi pendaftaran parti tersebut. Namun surat itu tidak memberikan sebarang penjelasan sebab penolakannya.Pada 21 September, hakim Mahkamah Tinggi telah membenarkan pemimpin Muda Syed Saddiq Abdul Rahman untuk membuat semakan undang-undang terhadap penolakan Hamzah terhadap permohonan Muda.Pendengaran semakan undang-undang yang difailkan Syed Saddiq didengar hari ini.


Sabah, Kedah, Perak catat lebih 100% penggunaan katil ICU, kata KP kesihatan

Kapasiti penggunaan katil unit rawatan rapi (ICU) untuk merawat pesakit Covid-19 di Sabah, Kedah dan Perak kini melebihi 100%, kata Ketua Pengarah Kesihatan Dr Noor Hisham Abdullah.Beliau berkata setakat 1 September penggunaan katil ICU di Sabah yang mempunyai 145 katil adalah 126% manakala di Kedah yang mempunyai kapasiti 104 katil adalah 121% dan Perak yang mempunyai 90 katil adalah 107%.Dr Noor Hisham berkongsi data itu dalam infografik melalui laman Twitternya hari ini.Dalam infografik sama juga menunjukkan Selangor, Kelantan, Pulau Pinang dan Johor menunjukkan penggunaan katil ICU hampir 100% iaitu Selangor dan Kelantan masing-masing 99% manakala Pulau Pinang 96% dan Johor 95%.“Bagi seluruh Malaysia, penggunaan katil bukan ICU setakat semalam ialah 78% manakala penggunaan katil ICU 90%,” katanya.


Anwar persoal cadangan ‘gabungan besar’ pembangkang pemimpin PH

Presiden PKR Anwar Ibrahim hari ini mempersoalkan cadangan dua pemimpin tertinggi Pakatan Harapan (PH) untuk menyatukan blok pembangkang di bawah satu “gabungan besar” yang menyaksikan kerjasama dengan parti di luar PH.“Apakah ia untuk membawa perubahan ke arah kebaikan atau mempertahan kecurangan dan keburukan yang ada?” katanya kepada pemberita selepas menghadiri majlis pelancaran buku di Shah Alam hari ini.Pada 17 Disember, Setiausaha Agung DAP Lim Guan Eng dan Presiden Amanah, Mohamad Sabu memberi amaran kepada pemimpin PH agar tidak mempercayai ahli Parlimen blok kerajaan untuk kembali berkuasa, satu kenyataan yang dilihat menyelar tindakan Anwar yang cuba mendapatkan sokongan ahli Parlimen Umno.Lim dan Mohamad turut menggesa supaya PH membina kekuatannya dengan bekerjasama dengan parti pembangkang di luar PH, dengan mengatakan ia harus berusaha untuk “menyatukan rakan-rakan dalam kalangan ahli Parlimen blok pembangkang yang berdiri bersama mereka”, merujuk kepada ahli Parlimen daripada blok yang dipimpin oleh Dr Mahathir dan Presiden Warisan Shafie Apdal.Anwar hari ini memberi amaran menentang sebarang cadangan baru untuk membentuk gabungan besar parti pembangkang yang tidak sepatutnya dijadikan usaha merebut kuasa dengan “menutup mata terhadap rasuah, pembaziran, kegelojohan oleh rakan-rakan bersama kita sehingga berlaku pengkhianatan”.Anwar berkata sebarang cadangan sama ada untuk menyatukan blok politik berasaskan orang Melayu, harus memberi jaminan ke arah kebaikan negara.Ketika ditanya apakah PH akan mengundang Dr Mahathir Mohamad untuk berbincang mengenai rancangan itu, Anwar mengatakan ia perlu patuh kepada prinsip.“Jangan bawa agenda peribadi dan keburukan yang lama,” katanya.Katanya persoalan mengenai siapa akan memimpin kerajaan sekiranya pembangkang berkuasa adalah tidak relevan, dan mengatakan orang itu harus komited untuk melakukan reformasi.“Tidak kisah sama ada Anwar, atau sesiapa sekalipun daripada mana-mana parti. (Dia) mesti memberikan komitmen untuk melakukan pembaharuan, takbir urus yang baik, memerangi rasuah dan bukan melindungi keluarga dan kroni serta memberi kekayaan kepada mereka atas nama perubahan dan mandat rakyat.“Anda perlu jelas dalam agenda memerangi keterlaluan termasuk rasuah.”Pada 15 Disember, kerajaan Perikatan Nasional (PN) pimpinan Perdana Menteri Muhyiddin Yassin memperoleh kemenangan tipis dengan 111 undi berbanding 108 pada bacaan kali ketiga Belanjawan 2021.Undian itu menjadi perhatian kerana ia akan menunjukkan sama ada Muhyiddin masih mendapat kepercayaan majoriti ahli Parlimen untuk terus berkuasa.Ia berbalik kepada beberapa kenyataan oleh Anwar dan penyokongnya bahawa beliau mempunyai sokongan majoriti untuk membentu kerajaan.Pada Oktober lalu, MalaysiaNow mendedahkan Presiden Umno Ahmad Zahid Hamidi dan bekas perdana menteri Najib Razak secara bersama menulis sepucuk surat kepada istana bagi menyatakan sokongan kepada pemimpin pembangkang itu.Najib juga secara terbuka meminta supaya ahli Parlimen Barisan Nasional untuk menyokong Anwar.


Kes baru Covid-19 jangkau 9,000

Malaysia merekodkan kes baru sebanyak 9,380 menjadikan kes keseluruhan Covid-19 meningkat sebanyak 2,303,837 kes.Sarawak kekal mencatat kes harian tertinggi sebanyak 1,503 hari ini disusuli Kelantan yang mencatat 1,170 kes jangkitan.Sabah mencatatkan kes harian sebanyak 790, Kedah (556), Pulau Pinang (623), Perak (629), Kuala Lumpur (214), Pahang (511), Melaka (200), Negeri Sembilan (191), Terengganu (704), Selangor (1,116) dan Johor (1,105).Putrajaya (18), dan Perlis (42) sahaja negeri yang mencatat kes dua digit hari ini.Sementara Labuan (8) mencatatkan kes satu digit hari ini.Negara juga mencatat sebanyak 13,045 kes sembuh menjadikan jumlah keseluruhan kes sembuh meningkat kepada 2,144,681.Dalam pada itu, kes yang memerlukan rawatan di unit rawatan rapi (ICU) adalah sebanyak 851 kes di mana 800 daripadanya disahkan Covid-19 sementara 51 kes lagi kes disyaki dan masih dalam siasatan.Sementara itu pesakit yang memerlukan bantuan pernafasan adalah sebanyak 447 kes di mana 348 adalah kes Covid-19 dan 99 lagi adalah kes disyaki dalam masih dalam siasatan.Dari 9,380 kes harian yang dilaporkan pada hari ini, 181 kes (1.9%) adalah daripada Kategori Tiga, Empat, dan Lima, dan 9,199 kes (98.1%) lagi adalah terdiri daripada Kategori Satu dan Dua.


Amirudin bukan ancaman, namun Azmin kecewa ‘Anwar lari ke Perak’

Penyandang kerusi Parlimen Gombak, Mohamed Azmin Ali berkata beliau mengalu-alukan Amirudin Shari untuk menentangnya, namun meluahkan rasa "kecewa" apabila Presiden PKR, Anwar Ibrahim memilih untuk bertanding di Parlimen Tambun selepas membayangkan mahu berdepan dengannya pada Pilihan Raya Umum Ke-15.
"Sebelum ini ada bunyi-bunyi nama besar cuba mengintai Gombak dan saya kata sesiapa pun boleh datang kerana kita amalkan demokrasi matang," kata Azmin ketika berucap pada Majlis Pelancaran Jentera Perikatan Nasional (PN) Gombak di Taman Pinggiran Batu Caves.
"Nak hantar anak, menantu atau isteri pun boleh, tetapi sebaiknya hantarlah diri sendiri. Tetapi, tiba-tiba lari ke Perak,” katanya merujuk Anwar yang sudah mengumumkan akan bertanding di Tambun, Perak menentang Timbalan Presiden Bersatu Ahmad Faizal Azumu.
Bagaimanapun, menteri kanan perdagangan antarabangsa dan industri itu berkata beliau tidak gentar untuk berdepan Amirudin yang tidak dianggap sebagai ancaman selepas PKR pada 28 Oktober lalu mengesahkan menteri besar Selangor itu diumum sebagai pencabarnya di Parlimen Gombak.
Katanya, keputusan meletakkan Amirudin sebagai calon di Gombak dianggap sebagai perang proksi PKR apabila langkah itu dilihat lebih kepada paksaan daripada parti berbanding kerelaan menteri besar itu sendiri.
"Kalau ikut laporan ada nama besar, tetapi apabila diumum, tak besar mana pun.
"Jawatan mungkin besar, tetapi jiwa tak semestinya besar," ujarnya.
Namun begitu, Azmin menyambut baik cabaran dari Amirudin dan percaya rakyat Gombak akan membuat keputusan yang matang.
"Nak jadi pemimpin dan wakil rakyat Gombak mesti ada komitmen untuk bela rakyat Gombak," katanya sambil menyeru pengundi untuk menolak individu yang "dipaksa" menjadi wakil rakyat kawasan itu.
Pada 28 Oktober lalu, PKR menamakan Amirudin sebagai calon Gombak, yang sering dianggap sebagai protege Azmin ketika beliau masih menjadi timbalan presiden PKR.
Azmin sebelumnya mendedahkan Amirudin menghubunginya bagi memaklumkan kebimbangannya mengenai agenda sebenar di sebalik pencalonannya di sana.
"Dia kata, 'Aku disuruh bertanding di Gombak. Aku tau Min, ini dia nak sembelih aku di Gombak',"
Seorang pembantu Amirudin, Jay Jay Denis bagaimanapun menafikan dakwaan Azmin mengatakan ia adalah penipuan, sementara Amirudin akhirnya mengesahkan wujud perbualan tersebut yang disifatkannya sebagai gurauan.


PM gesa projek Mara Digital diteruskan

Majlis Amanah Rakyat (Msrs) telah diarah meneruskan projek Mara Digital bagi membuka peluang kepada anak muda Bumiputera membabitkan diri sebagai usahawan teknologi maklumat (IT) yang merupakan trend terkini dan masa depan.
Perdana Menteri Ismail Sabri Yaakob berkata beberapa Mara Digital telah diwujudkan iaitu di Shah Alam, Selangor; Kuantan, Pahang dan Ipoh, Perak selain beberapa lagi lokasi yang dikenal pasti termasuk Larkin, Johor; Kuala Terengganu, Terengganu; Kota Bharu, Kelantan; Kuching, Sarawak serta Kota Kinabalu, Sabah.
Bagaimanapun, beliau berkata setelah Pakatan Harapan mengambil alih pemerintahan selepas Pilihan Raya Umum Ke-14 pada 2018, Mara Digital telah ditutup dan projek baru tidak diteruskan.
"Mara Digital sangat dekat di hati saya. Saya yang wujudkan bagi membangunkan usahawan Bumiputera dalam bidang IT dan gajet sama ada menjual produk, membaiki (peralatan rosak) dan lain-lain," katanya dalam catatan di laman Facebook malam ini.
Terdahulu, perdana menteri melakukan tinjauan mengejut di Mara Digital Kuala Lumpur yang turut disertai Menteri Pembangunan Luar Bandar Mahdzir Khalid.
"Alhamdulillah dalam tinjauan, peniaga memaklumkan masih mampu meneruskan perniagaan kerana jualan semakin meningkat, cuma (mereka) memerlukan sokongan daripada Mara seperti promosi, bantuan pinjaman, pengurangan kadar sewa dan lain-lain," katanya.
Pembukaan Mara Digital sebagai pusat jualan peralatan telekomunikasi dan IT pada 2015 dicetuskan oleh Ismail yang pada ketika itu menteri kemajuan luar bandar dan wilayah.


Kes baru jangkau 12,500, jangkitan keseluruhan catat lebih 900,000

Malaysia merekodkan kes baru sebanyak 12,528 menjadikan kes keseluruhan Covid-19 meningkat sebanyak 905,851.Selangor kekal mencatat kes harian tertinggi sebanyak 4,985. disusuli Kuala Lumpur (1,740), Negeri Sembilan (1,280), Kedah (701), Sabah (647), Johor (625), Melaka (569), Perak (428), Pulau Pinang (396), dan Sarawak (388).Hanya Perlis (1) sahaja yang mencatatkan kes satu digit hari ini.Negara juga mencatat sebanyak 6,629 kes sembuh menjadikan jumlah keseluruhan kes sembuh meningkat kepada 779,171.Kes aktif dengan kebolehjangkitan pula kini berjumlah 119,814.Dalam pada itu, 908 pesakit ditempatkan di unit rawatan rapi (ICU) termasuk 425 orang memerlukan bantuan alat pernafasan.Malaysia turut mencatat 138 lagi korban akibat Covid-19, menjadikan jumlah mangsa yang maut meningkat kepada 6,866.


Mahkamah benarkan rayuan kerajaan, tamparan terhadap kerakyatan setara

Mahkamah Rayuan hari ini membenarkan rayuan kerajaan terhadap keputusan Mahkamah Tinggi sebelum ini yang memutuskan kanak-kanak kelahiran luar negara oleh ibu warga Malaysia yang berkahwin dengan warga asing berhak mendapat kerakyatan automatik, memberi tamparan terhadap usaha kerakyatan setara di Malaysia.
Panel tiga orang hakim menyampaikan penghakiman dalam keputusan 2-1 hari ini.
Sebelum ini, panel hakim dijadualkan menyampaikan keputusan mereka mengenai dua rayuan pada 22 Jun, namun ia ditangguhkan bagi penyerahan selanjutnya.
Rayuan pertama kerajaan membabitkan Persatuan Sokongan Keluarga & Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing manakala satu lagi kes  membabitkan seorang wanita yang dilahirkan di luar negara di mana ibunya adalah warga Malaysia.
Bagi kes tersebut, kerajaan, Kementerian Dalam Negeri dan ketua pengarah Jabatan Pendaftaran Negara (JPN) merayu terhadap keputusan Mahkamah Tinggi pada 9 September 2021 yang mengiktiraf anak kepada ibu Malaysia yang dilahirkan di luar negara mempunyai hak automatik menjadi rakyat Malaysia.
Sementara bagi kes kedua, Mahisha Sulaiha, yang dilahirkan di India oleh ibu warga Malaysia dan bapanya yang merupakan warga India, merayu terhadap penolakan Mahkamah Tinggi pada 19 Ogos 2020 terhadap samannya yang difailkan olehnya bagi mendapatkan pengisytiharan bahawa dia berhak menjadi warganegara Malaysia.
Family Frontiers dalam satu kenyataan berkata keputusan hari ini bermakna perjuangan untuk memastikan keselamatan dan kesejahteraan kanak-kanak kelahiran luar negara akan diteruskan.
"Ini sememangnya satu keputusan yang dikesalkan tetapi kami tidak akan  dihalang olehnya,” kata presiden kumpulan itu, Suriani Kempe.
“Kami akan merayu keputusan ini di Mahkamah Persekutuan dan akan terus yakin dengan sistem keadilan kita.
"Kami berdiri teguh dengan kepercayaan bahawa suatu hari nanti, kerajaan akan melihat kami, wanita Malaysia, sebagaimana kami melihat diri kami sendiri – sebagai warganegara yang setara, dan anak-anak kami juga mempunyai hak yang sama untuk menjadi rakyat Malaysia sebagaimana anak-anak kepada lelaki warga Malaysia."


Peguam Azmin persoal penyerahan saman pengundi Gombak

Peguam kepada Mohamed Azmin Ali berkata saman yang difailkan 10 pengundi Gombak terhadap menteri kanan itu atas dakwaan menipu dan melanggar kewajipan fidusiari bukan sahaja mengelirukan, tetapi juga tidak diserahkan menurut prosedur betul.“Saman itu dikatakan telah diserah kepada seorang individu di pusat khidmat masyarakat Mohamed Azmin Ali. Justeru, ia merupakan pelanggaran peraturan mahkamah secara terang-terangan.“Writ saman mesti diserahkan mengikut prosedur yang ditentukan dalam peraturan mahkamah. Ini adalah amalan biasa dan kami terkejut apabila beliau dengan begitu cepat mengumumkan bahawa saman itu telah diserahkan kepada Mohamed Azmin Ali pada 1 Disember,” menurut peguam Tetuan Zharif Nizamuddin dalam kenyataan di sini hari ini.Selain itu, beliau berkata tiada usaha dilakukan untuk menyerahkan sendiri saman itu kepada Mohamed Azmin di kediaman atau pejabat beliau.Nizamuddin berkata peguam tersebut juga tidak menulis kepada anak guamnya bagi meminta janji temu untuk menyempurnakan penyerahan saman itu.“Mohamed Azmin menghormati sistem keadilan dan sekiranya plaintif telah menyerahkan saman itu dengan mengikuti prosedur yang ditetapkan undang-undang, beliau akan segera hadir.“Apa yang dikesalkan adalah mereka memilih untuk mengeluarkan kenyataan sedemikian kepada sebuah portal berita dalam kes yang sedang berlangsung di mahkamah,” katanya.Portal berita itu melaporkan bahawa Azmin, yang juga ahli Parlimen Gombak, tidak diwakili peguam semasa pengurusan kes di hadapan Timbalan Pendaftar Mahkamah Tinggi Kuala Lumpur Maslinda Selamat pada 28 Disember lepas yang dijalankan secara dalam talian.Yohendra dipetik sebagai berkata bahawa beliau akan memfailkan permohonan bagi mendapatkan penghakiman ingkar sekiranya tidak ada peguam yang tampil mewakili Mohamed Azmin pada prosiding pengurusan kes seterusnya pada 14 Januari.Kesemua sepuluh pengundi berdaftar di kawasan Parlimen Gombak itu telah memfailkan saman tersebut pada 27 November lepas terhadap Azmin atas dakwaan menipu dan melanggar kewajipan fidusiari menerusi “Langkah Sheraton” yang menyebabkan kerajaan Pakatan Harapan tumbang pada Februari lepas.Penyataan tuntutan mereka menyebut kesemua plaintif, berusia lingkungan 36 dan 64 tahun, memohon antara lain pengisytiharan bahawa Azmin, selaku ahli Parlimen Gombak, telah melanggar kewajipan fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.


Sri Ram kekal ketuai pasukan pendakwaan kes pinda laporan audit 1MDB Najib

Bekas hakim Mahkamah Persekutuan Gopal Sri Ram akan kekal mengetuai pasukan pendakwaan dalam perbicaraan kes meminda laporan audit 1Malaysia Development Bhd (1MDB) Najib Razak.
Ini selepas bekas perdana menteri berusia 69 tahun itu gagal dalam rayuannya di Mahkamah Persekutuan semalam bagi melucutkan kelayakan Sri Ram daripada terus bertindak sebagai timbalan pendakwa raya kanan dan mewakili pihak pendakwa raya bagi kes itu.
Panel tiga hakim Mahkamah Persekutuan terdiri daripada Vernon Ong Lam Kiat, Zabariah Mohd Yusof dan Hasnah Mohammed Hashim menolak rayuan Najib hari ini serta memutuskan bahawa tiada bukti berat sebelah di pihak Sri Ram berikutan pelantikannya sebagai timbalan pendakwa raya kanan.
Dalam keputusan sebulat suara, Ong yang mengetuai panel itu berkata mahkamah bersetuju dengan Mahkamah Tinggi dan Mahkamah Rayuan bahawa tiada bukti yang menunjukkan Sri Ram telah mengambil bahagian dalam proses siasatan dan menjalankan siasatan dalam kes 1MDB yang dihadapi Najib.
“Kami tidak fikir Mahkamah Tinggi dan Mahkamah Rayuan telah melakukan kesilapan undang-undang yang membenarkan campur tangan rayuan,” kata hakim  itu yang mengesahkan keputusan Mahkamah Tinggi dan Mahkamah Rayuan.
Bagaimanapun, Ong berkata mahkamah-mahkamah itu mempunyai bidang kuasa sedia ada untuk melucutkan kelayakan seorang peguam daripada bertindak sebagai timbalan pendakwa raya dalam mana-mana kes jenayah.
Najib telah memohon untuk melucutkan kelayakan Sri Ram dalam perbicaraan kes meminda laporan audit yang dihadapinya, memohon pengisytiharan bahawa terdapat konflik kepentingan antara pelantikan Sri Ram sebagai timbalan pendakwa raya kanan dan amalan guamannya.
Beliau juga memohon pengisytiharan bahawa Sri Ram telah bertindak bercanggah dengan kepentingan pelantikannya sebagai timbalan pendakwa raya kanan, berat sebelah dan mempunyai tanggapan awal dan tentuan awal tentang kesalahan Najib walaupun sebelum didakwa secara rasmi di mana-mana mahkamah.
Dalam permohonannya, beliau juga mahu satu perintah supaya Sri Ram juga dilucutkan kelayakan daripada terus bertindak sebagai timbalan pendakwa raya kanan atau mewakili pihak pendakwa raya dalam kes jenayahnya yang lain, berkaitan 1MDB.
Perbicaraan lain berkaitan 1MDB terhadap Najib yang masih belum selesai di Mahkamah Tinggi Kuala Lumpur ialah kes 1MDB, pecah amanah melibatkan pembayaran kepada International Petroleum Investment Company (IPIC) serta pengubahan wang haram dan penyalahgunaan kuasa melibatkan RM2.6 bilion yang dikaitkan kepada kes 1MDB.
Pada 15 Februari lepas, Mahkamah Tinggi menolak rayuan Najib dan beliau juga gagal dalam rayuannya di Mahkamah Rayuan pada 8 September.
Mahkamah Tinggi menetapkan 30 Januari tahun depan untuk memberikan keputusannya sama ada Najib dan bekas Ketua Pegawai Eksekutif 1MDB Arul Kanda Kandasamy dibebaskan atau diperintah membela diri berhubung kes meminda laporan audit itu.
Najib didakwa menggunakan kedudukannya untuk mengarahkan pindaan dibuat terhadap laporan audit akhir 1MDB sebelum dibentangkan kepada Jawatankuasa Kira-kira Wang Negara bagi mengelak sebarang tindakan diambil terhadapnya.
Arul, 45, pula didakwa bersubahat dengan Najib dalam membuat pindaan terhadap laporan tersebut untuk melindungi bekas perdana menteri itu daripada dikenakan tindakan.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.
Najib kini menjalani hukuman penjara 12 tahun selepas Mahkamah Persekutuan pada Ogos lepas mengekalkan sabitan dan hukuman penjara serta denda RM210 juta kerana menyalahgunakan RM42 juta dana SRC International.
Peguam Muhammad Shafee Abdullah mewakili Najib manakala pasukan pendakwaan diketuai  Sri Ram.


Persoalkan hukuman Najib, Zahid jejaskan imej Anwar

Tindakan Presiden Umno Ahmad Zahid Hamidi membuat kenyataan secara terbuka yang menggesa supaya bekas perdana menteri, Najib Razak diberi keadilan di mahkamah, boleh menjejaskan imej kerajaan pimpinan Anwar Ibrahim kerana boleh mengundang persepsi negatif dalam kalangan masyarakat, kata penganalisis.
Penganalisis politik dari Universiti Sains Malaysia (USM) Ahmad Atory Hussain, berkata amat tidak wajar untuk Zahid yang kini merupakan timbalan perdana menteri mengeluarkan kenyataan politik dan menyentuh apa yang sudah diputuskan oleh mahkamah.
"Saya kurang bersetuju dengan cara Zahid sebab ia sudah diputuskan oleh mahkamah," kata Atory kepada MalaysiaNow.
"Di situ dia membuat kenyataan politik. Ini adalah antara Najib dan mahkamah, justeru orang luar terutamanya menteri tidak wajar masuk campur.”
Pada 13 Januari, Zahid ketika berucap pada Perhimpunan Agung Umno di Kuala Lumpur mengulangi pendirian parti itu yang menuntut supaya Najib diberikan keadilan di mahkamah selepas meringkuk di penjara.
Zahid yang juga ahli Parlimen Bagan Datuk mendakwa pertuduhan terhadap Najib merupakan pendakwaan terpilih.
Mahkamah Tinggi pada Julai 2020 menjatuhkan hukuman penjara 12 tahun dan denda RM210 juta selepas Najib yang juga bekas ahli Parlimen Pekan didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
Hukuman itu dikekalkan apabila Mahkamah Rayuan menolak rayuan Najib dan keputusan itu dimuktamadkan di Mahkamah Persekutuan pada 23 Ogos tahun lalu sebelum bekas presiden Umno itu dihantar ke Penjara Kajang.
Atory berkata, Anwar yang kini perdana menteri sewajarnya menasihatkan menteri Kabinet termasuk timbalan perdana menteri supaya bertindak secara profesional dan tidak mengeluarkan kenyataan yang dilihat cuba campur tangan terhadap keputusan mahkamah.
Katanya, isu yang dihadapi Anwar pada masa ini sebenarnya bukan soal kerjasama antara Pakatan Harapan dengan Barisan Nasional (BN), tetapi lebih kepada beberapa pemimpin Umno yang berdepan dengan kes mahkamah.
"Anwar seperti berada dalam keadaan dilema, ibarat ditelan mati emak, diluah mati bapa.
"Jika tiada kes mahkamah, Anwar tidak akan berdepan dengan situasi ini," katanya.
Dari perspektif undang-undang, peguam kanan Haniff Khatri Abdulla menegaskan bahawa Najib sudah diberi keadilan dan menggunakan haknya apabila menghantar rayuan ke mahkamah untuk mencabar keputusan yang dibuat pada 23 Ogos tahun lepas.
Katanya, memandangkan rayuan Najib sudah didengar dan ia mengikut proses undang-undang yang betul, tidak wajar untuk sesiapa "mendahului" mahkamah dengan mengeluarkan kenyataan.
"Jika Najib dapat tunjukkan kepada Mahkamah Persekutuan prosiding semakan bahawa ada kecacatan keadilan, maka perintahnya adalah untuk mengetepikan keputusan Mahkamah Persekutuan terdahulu.
"Jika dia dapat yakinkan, maka perlu ada rayuan semula keputusan Mahkamah Persekutuan.
"Dan di Mahkamah Persekutuan ,rayuan semula itu pula perlu diyakinkan bahawa keputusan Mahkamah Rayuan dan Mahkamah Tinggi perlu dibatalkan sebab ianya cacat dari sudut cara macam mana perbicaraan di mahkamah tinggi dilakukan," katanya.
Mengulas lanjut, Haniff berkata, sekiranya Najib berjaya buktikan ada kecacatan dari sudut konflik Hakim Mohd Nazlan Mohd Ghazali, maka mahkamah mungkin akan perintahkan ulang bicara perbicaraan Mahkamah Tinggi.
Akan tetapi katanya, jika Najib dapat yakinkan tidak perlu ulang bicara kerana keputusan berkaitan keterangan-keterangan tersebut salah, maka bekas presiden Umno itu boleh dapat pembebasan.
"Jika beliau tak berjaya dalam permohonan semakan yang akan datang ini, maka habislah segala prosiding perundangan dan kehakiman di Malaysia untuknya.
"Sepatutnya memang tamat semasa rayuan Mahkamah Persekutuan, tetapi disebabkan ada satu prosiding terpencil dinamakan semakan.
"Oleh itu, bila ia tamat, tiada rayuan atau semakan dan tiada semakan di atas semakan," kata Haniff.


Mahkamah Tinggi tolak permohonan lepas tanpa dibebas Najib dan Irwan

Mahkamah Tinggi hari ini menolak permohonan Najib Razak dan bekas ketua setiausaha perbendaharaan Mohd Irwan Serigar Abdullah, untuk dilepaskan tanpa dibebaskan daripada enam pertuduhan pecah amanah berjumlah RM6.6 bilion membabitkan International Petroleum Investment Company (IPIC) yang dihadapi mereka.Hakim Muhammad Jamil Hussin dalam keputusannya berkata mahkamah memutuskan untuk menolak permohonan tersebut, mengambil kira faktor pihak pendakwaan telah bersedia dengan perbicaraan.“Tarikh perbicaraan selama 32 hari pada September 2021 sudah ditetapkan sebelum ini, namun telah dilapangkan atas permohonan pihak pendakwaan dan ia tidak dibantah oleh pihak pembelaan.“Permohonan untuk dilepaskan tanpa dibebaskan mengikut Seksyen 254 Kanun Tatacara Jenayah hanya boleh dibenarkan jika pendakwaan tidak berhasrat untuk meneruskan kes,” katanya dan menetapkan 1 hingga 4 April 2023, 8-11 April dan sepanjang Mei tahun depan sebagai tarikh perbicaraan baharu kes tersebut.Najib, 68, dan Irwan, 63, memohon dilepaskan tanpa dibebaskan daripada pertuduhan itu hari ini, semasa pengurusan kes berkenaan atas alasan mereka telah dituduh sejak 2018 namun masih belum dibicarakan sehingga kini.Terdahulu, peguam Wan Aizuddin Wan Mohammed yang mewakili Najib berhujah walaupun selepas didakwa empat tahun lepas, kes terhadap anak guamnya masih tergantung dan perbicaraan belum lagi bermula.“Pada masa sama, kami memohon beberapa dokumen daripada pihak pendakwaan mengikut Seksyen 51A Kanun Tatacara Jenayah, tetapi ia masih belum dilengkapkan. Oleh itu, kami pohon satu perintah lepas tanpa bebas diberikan kepada anak guam kami,” katanya.Peguam K. Kumaraendran yang mewakili Irwan berkata pihaknya tidak meragui proses mahkamah atau pihak pendakwaan, tetapi kes yang dihadapi anak guamnya masih lagi tergantung dan disebut sebanyak 14 kali di mahkamah sejak Oktober 2018.“Kes ini telah tergantung kerana tiada kesesuaian tarikh bicara berikutan tertuduh pertama iaitu Najib sedang dibicarakan di beberapa mahkamah berbeza, dan pihak kami mendapat makluman daripada peguam beliau, tarikh yang masih tersedia hanyalah pada tahun 2023.“Sekiranya Yang Arif membenarkan permohonan ini (lepas tanpa bebas), pihak pendakwaan boleh mengemukakan semula pendakwaan pada bila-bila masa,” katanya.Timbalan pendakwa raya Muhammad Saifuddin Hashim Musaimi bagaimanapun membantah permohonan itu, atas alasan tidak adil bagi mahkamah membenarkan kedua-dua tertuduh dilepas tanpa dibebaskan pada peringkat ini (sebelum perbicaraan).Beliau berkata pihak pendakwaan bersedia untuk menjalankan kes, di mana sudah tiga kali serahan dokumen dibuat mengikut Seksyen 51A  dan mengikut peruntukan undang-undang, mereka boleh mengemukakan dokumen tambahan jika ada sebelum perbicaraan.“Pendakwa raya mewakili 34 juta orang awam yang ingin melihat kes ini dibicarakan, bukan boleh dilepas tanpa dibebaskan begitu sahaja. Kami bersedia untuk membuktikan tuduhan terhadap kedua-dua tertuduh,” katanya.Pada 24 Oktober 2018, Najib dan Irwan mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion, berkaitan bayaran kepada IPIC.Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Lebih 60 terkorban dalam pertempuran ketika pemberontak Huthi hampiri bandar Marib

Seramai 67 pemberontak Yaman dan tentera prokerajaan terbunuh dalam pertempuran di bandar Marib, kata sumber ketenteraan pada Isnin.Pertempuran itu berlaku ketika pemberontak semakin menghampiri pertahanan terakhir kerajaan di bahagian utara negara itu.Serangan udara dari gabungan pimpinan Arab Saudi menyasarkan pemberontak Huthi disokong Iran yang kini meningkatkan usaha mereka untuk merebut bandar Marib yang terkenal kaya dengan sumber minyak.Ratusan pemberontak terkorban dalam beberapa pertempuran bulan ini dalam usaha merebut Marib yang menempatkan ratusan orang yang melarikan diri dari beberapa bandar lain selain lebih dua juta pelarian lain yang terpisah di beberapa tempat di wilayah tersebut.“58 pemberontak Huthi dan sembilan penyokong setia kerajaan terbunuh dalam pertempuran dan serangan udara di wilayah Marib dan Shabwa dalam tempoh 24 jam lalu,” menurut sumber tentera kepada AFP.Angka itu disahkan oleh sumber perubatan, sementara pemberontak jarang mengumumkan kematian mereka.Menurut sumber ketenteraan, gabungan pimpinan Arab Saudi yang menyokong kerajaan Yaman melancarkan lebih 20 serangan udara dalam tempoh 24 jam lalu menyasarkan kenderaan pemberontak Huthi.Sementara itu, di Al-Mualla, selatan bandar Marib, pasukan prokerajaan turut melepaskan tembakan ke arah kedudukan Huthi.Dalam perkembangan lain, penasihat keselamatan nasional Presiden Joe Biden, Jake Sullivan, akan mengunjungi Arab Saudi untuk perbincangan peringkat tertinggi, diiringi pegawai khas Amerika Syarikat (AS) di Yaman, Tim Lenderking, namun Rumah Putih tidak menyatakan butiran pertemuan tersebut.Biden menyatakan AS akan mengurangkan sokongan terhadap serangan yang dipimpin Arab Saudi di Yaman, selain turut menyatakan kekecewaan kerana pihak Huthi tidak menunjukkan minat terhadap gencatan senjata.Konflik Yaman meletus pada 2014 ketika Huthi merebut ibu negara Sanaa.Ekoran usaha itu, ia telah mendorong campur tangan Arab Saudi dan bulan ini menandakan tujuh tahun sejak pemberontak menguasai Sanaa.


KKM akan jalankan imbasan suhu, saring Covid-19 terhadap pelancong

Kementerian Kesihatan hari ini berkata semua pelancong termasuk yang tiba dari China akan diimbas suhu dan menjalani ujian saringan Covid-19 jika mempunyai gejala, sebagai langkah membendung penularan wabak berikutan keputusan Beijing yang membatalkan dasar sifar Covid yang mengetatkan sekatan sebelum ini.
Dalam sebuah kenyataan, Menteri Kesihatan Zaliha Mustafa, Kementerian Kesihatan mengambil langkah pencegahan tersebut bagi berdepan risiko kemasukan kes Covid-19 dari luar negara.
Bagaimanapun, tarikh penguatkuasaaannya masih tidak diumumkan.
Malaysia menjadi negara terbaru selepas AS, India, Itali dan Jepun mengambil langkah persediaan berdepan gelombang jangkitan di seluruh China selepas keputusan mendadak Beijing bagi melonggarkan sekatan Covid.
Zaliha berkata Malaysia akan menyaring suhu badan semua pelancong termasuk dari China, dan mereka yang dikesan mempunyai gejala demam atau gejala lain akan disaring bagi Covid-19.
Kementerian juga akan mengambil sampel air sisa dari pesawat yang tiba dari China bagi mengesan Covid-19 dan akan menjalankan ujian untuk mengesan kemasukan sebarang varian baru.


Kumpulan majikan beri amaran kerugian cecah bilion, ulangi gesaan benarkan migran bekerja

Persekutuan Majikan-Majikan Malaysia (MEF) hari ini mengulangi gesaan supaya migran dibenarkan bekerja, memberi amaran negara mungkin berdepan kerugian berbilion ringgit akibat kekurangan tenaga kerja walaupun peluang dilihat cerah dalam sektor ekonomi.Presiden MEF Syed Hussain Syed Husman berkata Malaysia mendapat manfaat besar berikutan harga komoditi yang melambung selain peningkatan permintaan bagi produk perkilangan, begitu juga dalam sektor perkhidmatan seperti percutian dan pelancongan.“Namun MEF sangat bimbang sekiranya industri kita tidak dapat memanfaatkan sepenuhnyapermintaan tinggi terhadap komoditi, produk perkilangan dan perkhidmatan ketika ini ekoran persekitaran perniagaan yang terpaksa bergelut akibat kekurangan pekerja terutama pekerja asing,” katanya.“Peluang seperti ini tidak selalu datang kepada kita.”Persekutuan Pekilang-Pekilang Malaysia, yang mewakili lebih 3,500 syarikat, baru-baru ini berkata walaupun “optimis dari sudut unjuran dan peningkatan dalam jualan, beberapa syarikat berdepan kesukaran bagi memenuhi pesanan pelanggan”.Sementara itu, pemain industri dalam sektor minyak sawit menyifatkan keadaan mereka kini berada di “tahap yang sangat buruk”.Memetik data industri dan kerajaan, Reuters melaporkan Malaysia kekurangan sekurang-kurangnya 1.2 juta pekerja dalam sektor perkilangan, perladangan dan pembinaan.Pada April, MEF mencadangkan supaya kerajaan membenarkan pengambilan pekerja dalam kalangan pelarian dan pendatang tanpa dokumen yang sudah berada dalam negara bagi menangani masalah kekurangan tenaga kerja.“Dengan kelulusan khas kerajaan, mereka ini boleh dikerahkan untuk segera mengisi kekurangan tenaga kerja sehingga pekerja asing baru tiba,” katanya sambil memetik kerugian lebih RM30 bilion dalam industri perladangan akibat kekurangan pekerja bagi mengutip hasil tanaman.Syed Hussain turut menyuarakan kebimbangan mengenai kekurangan tenaga kerja yang berterusan dan kesannya terhadap industri secara menyeluruh.“Syarikat mengalami kerugian berbilion ringgit akibat kelewatan (bagi kemasukan tenaga kerja) dan untuk sektor perniagaan, kami tidak dapat memahami apakah punca keadaan ini berlaku,” katanya sambil menambah majikan memerlukan penyelesaian segera bagi masalah itu.“MEF beberapa kali mencadangkan langkah-langkah jangka pendek termasuk membenarkan pemegang kad UNHCR bekerja, memudahkan prosedur untuk rekalibrasi pendatang tanpa dokumen dan sumber buruh lain yang wujud bagi menangani isu-isu ini. Tetapi tiada jawapan munasabah diterima.”


Iran puji kejayaan program imunisasi Covid-19 Malaysia

Iran memuji kejayaan inisiatif vaksinasi Covid-19 Malaysia yang merangkumi semua warga asing di negara ini.“Pihak berkuasa Malaysia harus dipuji atas tindakan bersepadu, adil dan saksama, semua penduduk diletakkan di bawah payung penjagaan kesihatan awam,” menurut kenyataan Kedutaan Iran di Kuala Lumpur hari ini.Di bawah inisiatif vaksinasi kebangsaan ia turut merangkumi semua warga asing, satu langkah yang sangat membina dan tanpa diskriminasi.“Koordinasi antara kementerian luar, kementerian kesihatan, kementerian sains, teknologi dan inovasi dan komuniti diplomatik di Kuala Lumpur, vaksinasi untuk semua staf dan diplomat telah dilaksanakan.“Warga Iran di sini menghargai segala kerjasama dan bantuan ikhlas pihak berkuasa Malaysia yang berkenaan,” menurut kenyataan itu.Kebanyakan rakyat Iran di Malaysia mendapat manfaat serta berpeluang diberi vaksin Covid-19, ada yang telah menerima dos pertama dan ada lengkap dua dos.“Malaysia telah melancarkan Program Vaksinasi Kebangsaan tepat pada masanya, dan telah memberikan 20 juta dos vaksin dalam beberapa bulan,” menurut kedutaan itu.Program Imunisasi Covid-19 Kebangsaan (PICK) yang diketuai Menteri Penyelaras Khairy Jamaluddin mula diperkenalkan pada 4 Februari tahun ini.Setakat semalam sebanyak 21,668,999 dos vaksin telah diberikan dengan 44.3% penduduk menerima dos pertama dan 22% lagi lengkap dua dos.


Mahkamah Persekutuan tolak rayuan LHDN untuk akses akaun pelanggan firma guaman

Panel tujuh hakim Mahkamah Persekutuan menolak rayuan Lembaga Hasil Dalam Negeri (LHDN) terhadap keputusan Mahkamah Tinggi berhubung hak untuk mengakses dan mengaudit akaun pelanggan yang diuruskan oleh firma guaman.
Ketua Hakim Negara Tengku Maimun Tuan Mat, yang mengetuai panel itu berkata isi kandungan akaun pelanggan yang berkaitan dengan akaun dan wang milik pelanggan adalah dilindungi oleh keistimewaan peguam-pelanggan.
"Justeru peguam tidak dibenarkan mendedahkan atau memberikan isi kandungan akaun pelanggan kepada LHDN berdasarkan peruntukan Seksyen 126 Akta Keterangan 1950.
"Keistimewaan itu dimiliki pelanggan dan bukan peguam. Ia memerlukan pelanggan untuk mengetepikan keistimewaan itu agar peguam boleh memberikan kandungan akaun pelanggan kepada LHDN," katanya.
Tengku Maimun berkata LHDN gagal memahami bahawa kandungan akaun pelanggan adalah terdiri daripada wang dan dokumen milik seorang pelanggan dan dibuat atau diberikan semasa menggaji peguam untuk mendapatkan perkhidmatan.
Tengku Maimun berkata tiada alasan kukuh yang diberikan bagi membolehkan LHDN melihat akaun pihak ketiga untuk mengenakan cukai terhadap peguam atau firma guaman.
Dalam keputusan sebulat suara itu, beliau juga berkata mahkamah berpandangan bahawa Seksyen 142(5) Akta Cukai Pendapatan 1967 tidak mengenepikan Seksyen 126 Akta Keterangan yang menyatakan bahawa wang milik seorang pelanggan adalah dilindungi oleh keistimewaan peguam-pelanggan.
Beliau juga berkata terdapat pengecualian kepada Seksyen 126 yang memberikan keisimewaan iaitu seorang peguam dibenarkan membuat laporan mengenai perlakukan aktiviti haram membabitkan pelanggannya kepada pihak berkuasa.
"Ini menyediakan perlindungan yang mencukupi terhadap orang yang cuba secara tidak sah mengelak daripada dikenakan cukai," katanya.
Tengku Maimun berkata LHDN hendaklah dihalang daripada memulakan ‘satu ekspedisi memancing’ untuk meneliti akaun pembayar cukai dengan tujuan mengenakan cukai.
Turut bersidang hakim-hakim Mahkamah Persekutuan Nallini Pathmanathan, Vernon Ong Lam Kiat, Harmindar Singh Dhaliwal, Rhodariah Bujang serta Mohamad Zabidin Mohd Diah dan hakim Mahkamah Rayuan Hanipah Farikullah.
Pada 2016, Majlis Peguam menulis surat kepada ketua pengarah LHDN menyatakan ia menerima aduan daripada ahlinya bahawa LHDN telah menyerbu firma guaman bagi melakukan audit ke atas akaun pelanggan mereka serta mendesak untuk melihat buku dan rekod perakaunan terbabit.
Majlis Peguam mendakwa dokumen dan maklumat yang diminta oleh LHDN adalah dilindungi oleh keistimewaan peguam-pelanggan dan tidak boleh diberikan kepada LHDN.
Pada 7 Disember tahun sama, ketua pengarah LHDN menjawab dan mengatakan bahawa audit ke atas akaun pelanggan perlu dilakukan bagi memastikan pematuhan cukai oleh pembayar.
Ketua pengarah LHDN berkata audit itu tidak bercanggah dengan mana-mana keistimewaan peguam-pelanggan kerana Seksyen 142 (5) Akta Cukai Pendapatan 1967 mengatasi peruntukan Akta Keterangan 1950 dan Akta Profesion Perundangan 1976.
Majlis Peguam kemudian memfailkan semakan kehakiman di Mahkamah Tinggi Kuala Lumpur yang memohon beberapa deklarasi berhubung isu itu dengan menamakan Ketua Pengarah LHDN sebagai responden.
Pada 2 April 2018, Mahkamah Tinggi membuat keputusan yang memihak kepada Majlis Peguam dan memutuskan bahawa Seksyen 142 (5) tidak mengatasi Seksyen 126 Akta Keterangan.
Justeru, keistimewaan yang diperuntuk di bawah Seksyen 126 Akta Keterangan menghalang Ketua Pengarah LHDN daripada mendesak untuk mendapatkan dokumen atau maklumat berkaitan akaun peguam bela dan peguam cara pelanggan.
Panel tiga hakim Mahkamah Rayuan telah mengekalkan keputusan itu pada 27 Okt tahun lepas yang mendorong Ketua Pengarah LHDN membawa perkara tersebut ke Mahkamah Persekutuan.
Ketua peguam cara hasil Hazlina Hussain hadir bagi pihak ketua pengarah LHDN, peguam Anand Raj mewakili Majlis Peguam manakala Persatuan Undang-Undang Sabah dan Persatuan Peguam Bela Sarawak bertindak sebagai amicus curiae (sahabat mahkamah).


Kesan susulan imunisasi di Malaysia masih di paras purata global

Pasukan Petugas Imunisasi Covid-19 meneliti dengan terperinci setiap laporan berkaitan kesan susulan imunisasi (AEFI), kata Penasihat Khas Perdana Menteri mengenai Kesihatan Awam Dr Jemilah Mahmood.Beliau berkata setiap AEFI dibincangkan dengan teliti oleh pasukan petugas dan Jawatankuasa Khas Jaminan Akses Bekalan Vaksin Covid-19 (JKJAV) dalam mesyuarat mingguan yang diadakan.“Kami tidak menyembunyikan kebenaran; jika ada perkara yang perlu orang ramai tahu kita akan maklumkan. Buat masa ini apa yang dapat saya katakan ialah kami bermesyuarat setiap minggu, dan setiap AEFI kita teliti. Kami perlu memastikan setiap kesan buruk dipantau, dan sekiranya berlaku kematian selepas menerima vaksin, dalam jangka waktu tertentu, bedah siasat akan dilakukan untuk menentukan punca sebenar.“Punca setiap kematian sangat menyedihkan, tetapi kita tidak boleh mengaitkannya dengan vaksin semata-mata,” katanya pada sidang akhbar dalam talian selepas pelancaran Virus Hunter Campaign secara maya, pada Rabu.Kempen itu dilancarkan bersama dengan duta Amerika Syarikat ke Malaysia Brian D. McFeeters.Dr Jemilah berkata AEFI Malaysia juga mengikut penanda aras global.“Apa yang dapat saya sampaikan kepada anda adalah, jumlah di negara ini tidak tinggi berbanding negara lain dan jumlahnya berada dalam paras purata global,” tambahnya.Dalam perkembangan lain, Dr Jemilah berkata penting untuk memastikan keselamatan anak-anak terhadap jangkitan dengan menyediakan persekitaran yang selamat apabila sekolah dibuka semula.“Jika mereka tidak boleh menerima vaksin, kita harus memastikan mereka berada di persekitaran mereka yang selamat untuk mengelak mereka dijangkiti virus,” katanya, sambil menambah sekolah juga harus memastikan bilik darjah mempunyai sistem pengudaraan yang baik sebagai langkah mencegah jangkitan.Menurut beliau, kerajaan diharapkan dapat menyediakan garis panduan kepada masyarakat mengenai cara pengudaraan di ruang kerja mereka.Virus Hunter Campaign ditaja kedutaan AS di Kuala Lumpur dengan kerjasama Kluster Sains Pulau Pinang untuk mendidik belia Malaysia mengenai perjuangan global melawan penularan penyakit dan sains di sebalik vaksin.Ia adalah pameran maya, membantu belia untuk lebih memahami bagaimana penyakit merebak dan perjuangan global dalam memerangi penyakit berjangkit.


Anwar beri keterangan di Bukit Aman berhubung rakaman audio

Presiden PKR Anwar Ibrahim hari ini dipanggil memberi keterangan berhubung rakaman audio yang didakwa memaparkan perbualan antara beliau dan Presiden Umno Ahmad Zahid Hamidi.Anwar dilihat tiba di Bukit Aman sekitar 10 pagi dan meninggalkan kompleks ibu pejabat polis itu pada 11.20 pagi.Presiden PKR itu ketika ditemui pemberita berkata beliau hadir memberi kerjasama berhubung siasatan kes berkenaan.“Saya dipanggil ke Bukit Aman hari ini adalah sebagai saksi kepada kes audio yang didakwa percakapan saya dan presiden Umno.“Jadi saya beri kerjasama kepada pihak polis dan mereka guna peruntukan Seksyen 505(b) Kanun Keseksaan untuk siasat kes ini,” katanya kepada pemberita sebaik selesai memberi keterangan hari ini.Mengikut Seksyen 505(b) Kanun Keseksaan, individu boleh disiasat kerana mendatangkan khianat awam dengan niat hendak menyebabkan ketakutan kepada orang awam.Rakaman audio berdurasi empat minit itu antara lain memperdengarkan suara mirip Anwar memuji ucapan Zahid pada Perhimpunan Agung Umno menerusi panggilan telefon.


TikTok fail saman halang larangan aplikasi di negeri AS

TikTok pada memfailkan saman di Mahkamah Persekutuan Amerika Syarikat (AS) pada Isnin untuk menghalang Montana daripada melaksanakan larangan menyeluruh terhadap aplikasi perkongsian video itu.
Menurut saman berkenaan, larangan yang belum pernah berlaku sebelum ini dan akan mula dilaksanakan pada 2024 itu, melanggar hak kebebasan bersuara yang dilindungi oleh Perlembagaan.
"Kami percaya tindakan undang-undang ini akan berjaya berdasarkan kes sebelum ini dan fakta yang sangat kuat," kata jurucakap TikTok kepada AFP.
Gabenor Montana Greg Gianforte menandatangani larangan yang belum pernah berlaku sebelum ini dan meluluskannya sebagai undang-undang pada 17 Mei.
Menerusi kenyataannya di Twitter, Gianforte berkata beliau menyokong larangan itu untuk "melindungi data peribadi rakyat Montana daripada Parti Komunis China."
"Negeri telah menggubal langkah-langkah luar biasa dan tidak pernah berlaku sebelum ini berasaskan spekulasi yang tidak berasas," menurut saman itu.
Minggu lalu, lima pengguna dan pencipta kandungan di TikTok sepakat memfailkan saman, menggesa Mahkamah Persekutuan untuk membatalkan larangan Montana terhadap aplikasi itu, atas alasan ia melanggar hak kebebasan bersuara mereka.
Menurut dua saman yang difailkan terhadap pentadbir Montana berpendapat, negeri itu cuba menggunakan kuasa keselamatan nasional yang hanya boleh digunakan oleh kerajaan Persekutuan dan proses itu melanggar hak kebebasan bersuara.
TikTok pula menggesa Mahkamah Persekutuan untuk mengisytiharkan larangan Montana terhadap aplikasinya tidak berperlembagaan dan menghalang negeri itu daripada menguatkuasakannya.
Aplikasi itu dimiliki oleh firma China ByteDance, namun sebahagian besar ahli politik AS menuduh ia dikawal China sebagai alat pengintipan oleh Beijing, tetapi dinafikan syarikat tersebut.
Montana menjadi negeri pertama di AS yang mengharamkan TikTok, dengan undang-undang itu akan berkuat kuasa tahun depan ketika perdebatan meningkat mengenai kesan dan keselamatan aplikasi video popular itu.


Kerajaan ambil langkah kawal harga makanan depani konflik Rusia-Ukraine

Kerajaan mengambil pelbagai langkah intervensi bagi memastikan konflik Rusia-Ukraine, tidak menjejaskan pengeluaran makanan dan mengawal harga bahan makanan di negara ini, kata Menteri Pertanian dan Industri Makanan (Mafi) Ronald Kiandee.Beliau berkata antara langkah intervensi itu, termasuk menyediakan subsidi kepada beberapa bahan makanan seperti ayam dan telur, bagi menghadapi sebarang faktor luar jangka akibat konflik dua negara tersebut.“Kerajaan merupakan kerajaan yang prihatin. Kita (kerajaan) akur akan kenaikan harga kos yang di luar kawalan, menyebabkan kos pengeluaran bahan makanan di negara kita terkesan dan meningkat sedemikian rupa.“Kerajaan mengambil pelbagai langkah dan intervensi jangka pendek dan panjang memastikan pengeluaran tidak terjejas dan mengawal kenaikan harga kepada pengguna disebabkan kenaikan kos input dari luar,” katanya kepada pemberita selepas merasmikan titian konkrit di Kampung Keniogan dekat sini hari ini.Mengenai titian konkrit di Kampung Keniogan itu beliau berkata pembinaannya bermula 4 Mei tahun lepas dan siap 13 Mac, dilaksanakan oleh Lembaga Kemajuan Ikan Malaysia (LKIM) dengan kos hampir RM1 juta.Ronald, juga ahli Parlimen Beluran, berkata LKIM telah membaik pulih jeti di tiga lokasi lain di Beluran iaitu di Kampung Muanad 2, Kampung Seri Menanti dan Kampung Keramat, sementara 18 lagi jeti dan titian di sekitar kampung nelayan di Beluran sedang dalam perancangan untuk dibaik pulih, dinaik taraf atau dibina baharu, yang akan memberi kemudahan pendaratan ikan yang lebih baik.Sempena program itu, Ronald turut meninjau rumah nelayan yang dibaik pulih di bawah Projek Khas Perumahan Nelayan (PKPN) di Kampung Keniogan, yang merupakan sebahagian daripada 200 rumah nelayan yang telah dan sedang dibaik pulih oleh LKIM di Beluran, dengan peruntukan RM3 juta.Katanya kerajaan melalui LKIM memperuntukkan lebih RM150 juta tahun ini, bagi menyediakan bantuan dan insentif kepada masyarakat nelayan seluruh negara merangkumi Elaun Sara Hidup Nelayan (ESHN), subsidi minyak fiesel dan petrol, dana nelayan, Tabung Bencana dan Kebajikan Nelayan, Projek Tanaman Kontan, Bantuan Projek Ekonomi Kumpulan Nelayan dan Program Bakul Makanan Nelayan.


Agong gesa ahli Parlimen kekalkan kestabilan politik melalui MoU kerajaan-pembangkang

Yang di-Pertuan Agong Sultan Abdullah Sultan Ahmad Shah hari ini menggesa ahli-ahli Parlimen supaya mengekalkan kestabilan politik yang dicapai melalui memorandum persefahaman (MoU) yang ditandatangani antara kerajaan dan pembangkang tahun lalu, mengatakan ia akan memastikan kejayaan agenda pembangunan negara bagi manfaat rakyat dan negara secara keseluruhannya.Dalam titah diraja pada pembukaan sidang Parlimen bagi Mesyuarat Kelima Parlimen ke-14 hari ini, Sultan Abdullah menyatakan kesyukuran di atas kestabilan negara susulan MoU Transformasi dan Kestabilan Politik yang ditandatangani pada September tahun lalu.“Hasil kesepakatan dan kematangan ini, pindaan Perlembagaan Persekutuan berkaitan Perjanjian Malaysia 1963 berjaya diluluskan melebihi dua pertiga ahli Dewan Rakyat dan Dewan Negara pada Disember lalu,” katanya.“Sesungguhnya peristiwa tersebut bakal terpahat sebagai detik bersejarah buat seluruh rakyat Malaysia.”MoU tersebut ditandatangani pada 13 September oleh Perdana Menteri Ismail Sabri Yaakob dan pemimpin utama Pakatan Harapan: Anwar Ibrahim, Mohamad Sabu, Lim Guan Eng dan Wilfred Madius Tangau.Kandungannya antara lain menyentuh isu Perjanjian Malaysia (MA63) berhubung hak Sabah dan Sarawak selain pengukuhan langkah bagi menangani Covid-19, transformasi pentadbiran, pembaharuan Parlimen, kebabasan badan kehakiman dan pembentukan jawatankuasa pemandu dwi partisan.Sultan Abdullah hari ini turut berkata “kematangan politik ” yang ditunjukkan sudah lama didambakan oleh rakyat.“Melangkah ke hadapan, beta menyeru kepada sekalian ahli-ahli yang berhormat untuk terus mengekalkan persefahaman yang telah terbina dan juga memelihara kestabilan politik yang telah tercapai,” katanya.


Situasi virus, garis panduan SPR akan tetapkan PRN Sarawak

Ketua Menteri Sarawak Abang Johari Openg berkata pilihan raya negeri yang dinanti-nantikan akan diadakan sewaktu pandemik ini jika Suruhanjaya Pilihan Raya (SPR) telah menetapkan garis panduan prosedur operasi standard (SOP) bagi memastikan keselamatan orang awam.Bercakap pada sidang media hari di Kuching hari ini, beliau berkata Sarawak sedang menunggu SPR untuk membentangkan garis panduan pilihan raya.Abang Johari turut berkata beliau percaya pilihan raya negeri (PRN) tidak boleh diadakan jika keadaan masih tidak selamat atau tidak kondusif bagi sektor kesihatan awam.“Perintah darurat akan tamat pada 1 Ogos, jadi kita akan tengok apa akan jadi nanti. Ada tiga perkara yang perlu dipertimbangkan, pertamanya situasi Covid-19 sama ada keadaan semakin baik atau tidak.“Kedua, sama ada SPR sudah tentukan SOP, dan apa jenis SOP yang akan dilaksanakan – itu perlu diputuskan SPR,” katanya dan menambah Sarawak tidak mahu berdepan keadaan seperti apa yang berlaku di Pilihan Raya Negeri Sabah tahun lalu yang menyaksikan peningkatan angka kes Covid-19 selepas PRN.Beliau turut berkata kerajaan hari ini perlukan mandat baru sekiranya situasi Covid-19 kekal tidak berubah selepas perintah darurat dibatalkan.“Jadi, semuanya terpulang kepada agensi-agensi seperti kementerian kesihatan dan SPR untuk teliti semua faktor-faktor ini kerana keputusan terpulang kepada mereka,” katanya.“Kita tunggu dan lihat apa yang akan berlaku selepas dua minggu ini.”Abang Johari berkata SPR harus menyediakan SOP baru untuk mengawal kehadiran pengundi dan mengurangkan kebimbangan orang ramai mengenai Covid-19 dan dalam masa yang sama menggalakkan mereka menunaikan tanggungjawab untuk mengundi.“Jika perintah darurat tamat pada 1 Ogos, maka pilihan raya negeri perlu dijalankan dalam masa 60 hari,” katanya.“Namun kita mesti pastikan situasinya kondusif. Kita tak mahu rakyat tak keluar mengundi kerana takut penularan Covid-19.“Jadi kita akan tunggu dan lihat apa yang SPR akan umumkan.”Ketika ditanya adakah Sarawak akan melanjutkan perintah darurat untuk menangguhkan PRN, Abang Johari berkata kuasa untuk melanjutkannya adalah terpulang kepada Yang di-Pertuan Agong.


SPR umum 12 Ogos hari mengundi PRN di 6 negeri

Suruhanjaya Pilihan Raya Malaysia (SPR) hari ini menetapkan 12 Ogos sebagai hari pengundian bagi Pilihan Raya Negeri (PRN) di enam negeri.
Sementara itu hari penamaan calon pula ditetapkan pada 29 Julai manakala hari pengundian awal ialah pada 8 Ogos ini.
Enam negeri yang terlibat adalah Selangor, Negeri Sembilan, Pulau Pinang, Kedah, Kelantan dan Terengganu.
Pengerusi SPR Abdul Ghani Salleh dalam sidang media khas di Putrajaya, berkata PRN kali ini melibatkan kira-kira lebih 9.7 juta pengundi yang layak menjalankan tanggungjawab masing-masing pada tarikh berkenaan.
"Sehubungan itu SPR memutuskan satu PRN ke-15 hendaklah diadakan bagi mengisi dewan berikut, 36 Dewan Undangan Negeri (DUN) Kedah, 45 DUN Kelantan, 32 DUN Terengganu, 40 DUN Pulau Pinang, 56 DUN Selangor dan 36 DUN Negeri Sembilan," katanya di Menara SPR, hari ini.
Awal hari ini, beliau hadir ke ibu pejabat SPR bagi mempengerusikan mesyuarat khas untuk menentukan tarikh-tarikh penting PRN selepas suruhanjaya itu menerima notis pembubaran rasmi DUN bagi keenam-enam negeri tersebut daripada Speaker DUN masing-masing.
Terdahulu, Kelantan membubarkan DUN pada 22 Jun bagi memberi laluan kepada PRN. Ini diikuti Selangor pada 23 Jun.
Terengganu, Pulau Pinang dan Kedah masing-masing membubarkan DUN pada 28 Jun manakala Negeri Sembilan pada 1 Julai.
Sebanyak 245 kerusi DUN melibatkan enam negeri akan dipertandingkan pada PRN kali ini.


822 kes baru Covid-19, 769 pulih, 2 lagi kematian dilaporkan

Sebanyak 822 kes jangkitan baru Covid-19 dikesan hari ini termasuk tujuh jangkitan import menjadikan angka keseluruhan penularan dalam negara berjumlah 42,872, kata Dr Noor Hisham Abdullah.Katanya, seramai 769 pesakit yang sebelum ini dirawat di hospital di seluruh negara dibenarkan pulang selepas pulih sepenuhnya, menjadikan jumlah keseluruhan sebanyak 31,073 orang.“Sabah mencatatkan sebanyak 259 kes baru atau 31.5% daripada kes keseluruhan manakala Lembah Klang pula merekodkan 202 jangkitan atau 24.6%,” kata Ketua Pengarah Kesihatan itu dalam sidang media hariannya.Noor Hisham berkata, kes aktif kini berjumlah 11,497 dan kesemua pesakit sedang menerima rawatan di hospital, 86 pesakit di tempatkan di Unit Rawatan Rapi termasuk 30 memerlukan bantuan alat pernafasan.“Dukacita dimaklumkan terdapat dua kematian dilaporkan hari ini menjadikan jumlah mangsa yang maut meningkat kepada 302 orang,” katanya.


Anwar yakin bentuk kerajaan, nafi jumpa Zahid

Pengerusi Pakatan Harapan (PH) Anwar Ibrahim mempertahankan kenyataannya bahawa PH mempunyai jumlah kerusi yang mencukupi untuk membentuk kerajaan persekutuan menerusi gabungan dengan parti lain.
Presiden PKR itu berkata sekiranya persefahaman bersama parti yang akan bersama PH dicapai, perkara itu kemudiannya dipersembahkan kepada Yang di-Pertuan Agong untuk diperkenankan.
“Saya masih tegaskan pendirian saya bahawa kita sudah punyai majoriti dan mendapat sokongan dan saya yakin kita akan diberikan peluang untuk mentadbir negara.
"Perubahan parti dan kestabilan negara, menyelamatkan dari unsur-unsur negatif bagi memulihkan negara, itu adalah tugas bersama,” katanya ketika ditemui pemberita di perkarangan kediamannya di Sungai Long malam tadi.
Bagaimanapun, Anwar enggan mendedahkan parti mana yang akan menyokong PH bagi membentuk kerajaan dan membiarkan parti-parti itu mengumumkan sendiri dalam masa terdekat ini.
“Sejak semalam lagi kita dah cukup (majoriti), biar parti-parti berkenaan mengumumkan dengan siapa mereka akan bergabung dalam masa terdekat ini sama ada malam ini ataupun esok,” katanya.
Ditanya mengenai desas-desus bahawa beliau akan bertemu Pengerusi Barisan Nasional (BN) Ahmad Zahid Hamidi malam ini bagi membuat rundingan gabungan membentuk kerajaan, Anwar menafikan khabar angin itu.
Dalam Pilihan Raya Umum ke-15 (PRU15) semalam, PH berjaya memenangi 82 kerusi Parlimen,  manakala Perikatan Nasional (PN) menang 73 kerusi, BN (30 kerusi), Gabungan Parti Sarawak (GPS) (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi daripada Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon bebas yang menang.


Kes harian turun ke paras 1,500 jangkitan, 3 lagi terkorban

1,502 kes baru Covid-19 direkodkan semalam menjadikan jumlah keseluruhan sebanyak 5,000,332 kes.
Sebanyak 2,093 pesakit turut dilaporkan sembuh, menjadikan jumlah keseluruhan kes sembuh sebanyak 4,941,114.
Ketika ini, 22,505 kes aktif direkodkan di mana 20,889 atau 92.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,512 (6.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 104 kes dan 70 daripadanya memerlukan bantuan alat pernafasan.
Tiga lagi kes kematian dicatatkan termasuk dua kes kematian ketika tiba di hospital menjadikan keseluruhan korban akibat wabak itu sebanyak 36,713 orang.


Tiada keperluan untuk laksana PKP, kata menteri

Tidak ada keperluan untuk melaksanakan semula Perintah Kawalan Pergerakan (PKP) di seluruh negara, kata Menteri Kanan (Kluster Keselamatan) Ismail Sabri Yaakob.Beliau berkata meskipun angka positif Covid-19 dilihat besar, namun kebanyakan kes itu melibatkan tahanan penjara di Kedah dan Sabah, yang terasing daripada komuniti.“PKP ke hari ini? Tidak… kita tidak akan mengisytiharkan PKP kerana contohnya semalam, walaupun mencatatkan jumlah 287 kes tetapi 128 daripada 129 kes di Kedah misalnya, adalah melibatkan Kluster Tembok iaitu mereka di dalam penjara.“Di Sabah, 35 kes adalah melibatkan Kluster Benteng juga di penjara… yang di luar 78 kes dan walaupun angka itu juga besar namun kami sudah buat kawalan,” katanya pada sidang media selepas menghadiri Sidang Khas Majlis Keselamatan Negara yang dipengerusikan Perdana Menteri Tan Sri Muhyiddin Yassin di Putrajaya hari ini.Beliau berkata kes di negeri-negeri lain juga mencatatkan angka yang rendah, sama ada satu hingga tiga kes sahaja, kecuali Selangor 31, namun ia belum sampai ke tahap merah.


293 kes Covid-19 hari ini, tiga hari berturut kes tinggi

Kes baru jangkitan Covid-19 terus mencatatkan peningkatan dengan 293 disahkan positif hari ini, menjadi angka kes yang tinggi selama tiga hari berturut-turut.Bagaimanapun, tiada kematian baru direkodkan hari ini, menjadikan angka kematian kekal pada 137 orang.Ketua Pengarah Kesihatan Dr Noor Hisham Abdullah berkata, ini menjadikan kes terkumpul adalah sebanyak 12,381 kes dan kes aktif dengan kebolehjangkitan sebanyak 1,961 kes.Katanya, tedapat 292 kes penularan tempatan melibatkan 269 warganegara dan 23 bukan warganegara.Sabah menyaksikan 126 kes baru, manakala Kedah pula merekod 113 kes.Selangor pula menjadi negeri ketiga yang merekodkan pertambahan kes dengan 31 kes baru hari ini.Daripada 292 kes penularan tempatan, 269 kes melibatkan warganegara dan 23 kes lagi bukan warganegara.Menurut Noor Hisham, sebanyak 30 kes merupakan pengunjung yang pulang dari Sabah.“Ini menjadikan jumlah kes dilaporkan mempunyai sejarah perjalanan ke Sabah sejak 20 September 2020 sebanyak 206 kes,” katanya.Dua kluster baru juga dikesan hari ini, di Sabah dan Selangor iaitu Kluster Kau Sing di Tawau dan Kluster Embun di Hulu Langat.Noor Hisham berkata, terdapat 28 pesakit menerima rawatan di unit rawatan rapi (ICU) dengan empat pesakit memerlukan alat bantuan pernafasan.


Ratusan individu positif, kontak rapat Covid-19 kunjungi bazar, pusat beli belah KL

Kementerian Wilayah Persekutuan mengenal pasti dan memantau beberapa bazar Ramadan dan pusat beli-belah di ibu kota yang dikesan dikunjungi ratusan individu positif dan kontak rapat Covid-19, yang berkemungkinan akan diarah tutup.Menterinya, Annuar Musa berkata senarai berdasarkan data terkumpul daripada laporan sistem Hotspot Identification by Dynamic Engagement (HIDE) itu akan dibawa ke Mesyuarat Majlis Keselamatan Negara (MKN) esok.“Menteri Kesihatan (Dr Adham Baba) majukan kepada saya senarai tersebut.“Saya tak menafikan, ada beberapa pusat beli-belah di Kuala Lumpur yang dikunjungi 700 orang yang mempunyai kontak rapat positif. Jadi itu berbahaya, tempat begitu perlu disanitasi dan perlu diperketatkan SOP (prosedur operasi standard),” katanya pada sidang media khas berkaitan SOP pematuhan perintah kawalan pergerakan (PKP) di Kuala Lumpur hari ini.Beliau berkata bagaimanapun, semua keputusan yang dibuat pihak berkuasa tempatan (PBT) akan dirujuk terlebih dahulu dengan kementerian kesihatan.Annuar turut menyeru kerjasama warga kota untuk mematuhi SOP memandangkan aktiviti ekonomi dibenarkan beroperasi sepanjang tempoh PKP di Kuala Lumpur yang bermula esok hingga 20 Mei ini bagi memastikan keberkesanan pelaksanaan itu.“Saya harap tidak timbul kekeliruan dalam kalangan peniaga. Operasi perniagaan termasuk Bazar Ramadan dibenarkan, Bazar Aidilfitri boleh diteruskan berdasarkan waktu ditetapkan MKN.“Sekiranya ada maklumat daripada HIDE ataupun ketidakpatuhan, PBT boleh mengeluarkan arahan untuk menutup operasi perniagaan,” tegasnya.Annuar berkata penguatkuasaan dan kawalan pematuhan SOP oleh orang ramai juga akan dibantu anggota penguat kuasa Dewan Bandaraya Kuala Lumpur (DBKL) yang kini diberi kuasa untuk mengeluarkan kompaun menjelang musim perayaan ini.


Harga RON95, RON97 turun 4 sen

Harga runcit petrol RON95 dan RON97 masing-masing turun empat sen seliter manakala harga diesel turun satu sen seliter bagi tempoh 10 hingga 16 Oktober ini.Kementerian Kewangan dalam kenyataan berkata berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON95 ialah RM1.67,  RON97 (RM1.97) dan diesel (RM1.69).Menurut kenyataan itu, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Majikan paksa pekerja hadir ke tempat kerja boleh diambil tindakan

Majikan yang memaksa pekerja hadir ke tempat kerja walaupun bukan melibatkan perkhidmatan penting perlu dilapor segera kepada kementerian sumber manusia (KSM), kata Menteri Kanan (Keselamatan) Ismail Sabri Yaakob.Beliau berkata pekerja yang memakai gelang kuarantin juga tidak boleh dipaksa hadir ke tempat kerja dan jika berlaku, perkara itu perlu dilaporkan di Hotline KSM di talian 03-88862409, 03-88862352 dan 03-88889111 kerana melanggar prosedur operasi standard (SOP).“Pekerja diminta lapor jika majikan langgar syarat kapasiti 60 peratus yang dibenarkan. Jika ada yang memakai gelang pink diarahkan bekerja, saya harap ia dilaporkan kepada KSM supaya dapat diambil tindakan dan semua pihak perlu bekerjasama memastikan tidak ada pelanggaran SOP.“Kalau majikan yang paksa pekerja berkenaan untuk bekerja, majikan itu sepatutnya dikenakan tindakan namun saya faham, pekerja tiada pilihan kerana kemungkinan mereka ini diberi amaran, jika tidak hadir bekerja kemungkinan akan dipecat atau tidak dibayar gaji,” katanya pada sidang media selepas melawat sekatan jalan raya di Jalan Ampang, di Kuala Lumpur, hari ini.Ismail berkata bagaimanapun ada kes-kes sedemikian diambil tindakan serta diarahkan tutup premis dan dikompaun.“Insya-Allah, jika semua masyarakat bekerjasama dalam hal ini (mematuhi SOP dan arahan sekatan pergerakan penuh) bersama-sama kita semua dapat melandaikan kes Covid-19,” katanya.Selain itu, Ismail berkata pihaknya juga menerima banyak aduan berkaitan premis perniagaan dan perkilangan yang bukan dikategorikan perkhidmatan penting beroperasi dalam tempoh sekatan pergerakan penuh.“Kita dengar banyak rungutan orang ramai termasuklah di media-media sosial dan sebagainya mengatakan premis berkenaan dibuka dan tetap beroperasi walaupun ia dilarang.“Oleh itu, semalam Perdana Menteri (Muhyiddin Yassin) meminta untuk memperketatkan penguatkuasaannya,” katanya.Ismail berkata orang ramai boleh membuat aduan di Malaysian Government Call Centre di talian 03-80008000.Turut hadir Ketua Setiausaha Kementerian Pertahanan Muez Abd Aziz, Panglima Tentera Darat Zamrose Mohd Zain dan Ketua Polis Daerah Wangsa Maju Ashari Abu Samah.


Laluan sempadan darat ke Singapura dibuka semula tanpa jalani kuarantin

Bermula 1 April depan, pengembara yang m lengkap divaksinasi akan dibenarkan untuk melakukan perjalan rentas sempadan antara Malaysia dan Singapura melalui jalan darat tanpa perlu menjalani kuarantin atau ujian saringan Covid-19, termasuk sebelum perlepasan dan ketika ketibaan.Dalam sebuah kenyataan bersama, pejabat perdana menteri Malaysia dan Singapura berkata keputusan tersebut dibuat selari dengan peralihan kedua-dua negara untuk hidup bersama virus Covid-19.“Ini adalah terpakai ke atas semua kategori pengembara dan jenis pengangkutan darat.”Perdana Menteri Ismail Sabri Yaakob berkata Malaysia akan membuka sempadan kepada pengembara antarabangsa bermula 1 April 2022, dan seterusnya melakar satu lagi kejayaan penting dalam memudahcara perjalanan rentas sempadan dengan Singapura.Dalam pada itu, rakan sejawatnya Lee Hsien Loong berkata pengumuman tersebut menunjukkan kedua-dua negara menikmati hubungan kerjasama kukuh yang dinikmati kedua-dua pihak sepanjang pandemik ini dan akan membantu kedua-dua negara muncul lebih kuat daripada krisis Covid-19.Sempadan darat Malaysia-Singapura ditutup pada Mac 2020 sebagai sebahagian usaha untuk membendung penularan Covid-19.Sebelum pandemik, kira-kira 300,000 warga Malaysia merentas sempadan ke Singapura pada setiap hari.Laluan Perjalan Vaksin Lengkap (VTL) juga dilancarkan kedua-dua negara pada November lalu, di mana pengembara yang lengkap divaksin dibenarkan untuk melakukan perjalanan masuk dan keluar dari kedua-dua negara selepas menjalani ujian saringan Covid-19 dan menjalani kuarantin kendiri.Kerajaan Singapura berkata pada Februari pihaknya sedang berbincang untuk memperluaskan inisiatif VTL dengan memasukkan kenderaan persendirian dan bas ke dalam senarai pengangkutan yang dibenarkan.


Ahli Parlimen pembangkang diberi amaran tidak sertai pemberontak Umno jatuhkan kerajaan

Seorang peguam perlembagaan mencabar tanggapan Perdana Menteri Muhyiddin Yassin perlu meletak jawatan sekiranya Belanjawan 2021 tidak diluluskan hari ini, mengatakan ia tidak semudah itu, dan realiti sebenar jelas serta “permainan angka di Parlimen masih samar-samar”.Bercakap kepada MalaysiaNow tanpa ingin dinamakan “disebabkan apa jua pandangan berisiko dipolitikkan dalam suasana politik yang tidak menentu sekarang ini”, beliau berkata bagi menentukan keyakinan terhadap perdana menteri boleh dilakukan sama ada di dalam Dewan ataupun di luar sama seperti dalam kes kerajaan Perak pada tahun 2009.“Apa yang penting, walaupun perdana menteri hilang majoriti, ia tidak bermakna mana-mana pemimpin pembangkang mempunyai bilangan ahli Parlimen yang mencukupi untuk membentuk kerajaan baru”, katanya, menjelang undi penting Belanjawan 2021 hari ini yang turut dilihat sebagai undi percaya kepada kerajaan yang berusia sembilan bulan itu.Ahli-ahli Parlimen pembangkang daripada Pakatan Harapan menolak daripada menyokong Muhyiddin di Dewan Rakyat, walaupun dinamakan Yang di Pertuan Agong sebagai individu yang mendapat sokongan ahli Parlimen untuk membentuk kerajaan Februari lalu.Oktober lalu, Presiden PKR Anwar Ibrahim mengumumkan beliau mempunyai sokongan majoriti, tetapi gagal mengemukakan butiran dakwaannya ketika mengadap Yang di Pertuan Agong.Pengkritik Muhyiddin mengatakan pengundian belanjawan hari ini adalah peluang untuk menggantikan kerajaan untuk kali kedua.Pemimpin Umno bergerak solo dapatkan sokongan untuk Anwar?Matematik sokongan ‘kukuh dan meyakinkan’ Anwar‘Kluster sakit perut’ muncul melobi selepas ‘kluster mahkamah’ tidak sepakat dalam undi belanjawanPendedahan: Kisah di sebalik surat Zahid kepada Agong Tetapi menjelang pembentangan belanjawan pada 6 November lalu, Sultan Abdullah Sultan Ahmad Shah beberapa kali mengingatkan ahli politik untuk tidak terlibat dalam “politicking”, dan menggesa ahli Parlimen supaya bersatu menyokong Belanjawan 2021 ketika negara dilanda pandemik Covid-19.Ahli Parlimen pembangkang dalam pada itu cuba untuk mengemukakan usul undi tidak percaya di Dewan Rakyat, tetapi gagal.Contoh terdekat usul undi tidak percaya berlaku ketika kerajaan ingin menggantikan speaker Dewan Rakyat, di mana blok kerajaan menang dengan majoriti tipis dua undi.Sementara itu bekas perdana menteri Najib Razak dan Presiden Umno Ahmad Zahid Hamidi sudah menyatakan sokongan kepada Anwar dalam usaha mereka untuk menjatuhkan Muhyiddin, dalam sepucuk surat yang ditulis secara bersama kepada Istana Negara menjelang pemimpin PKR itu dipanggil mengadap Agong bulan lepas.Najib secara terbuka mengakui beliau mendesak ahli Parlimen BN untuk memberi sokongan kepada Anwar, sementara Zahid mengeluarkan kenyataan memperbaharui sokongannya kepada kerajaan Perikatan Nasional walaupun tuntutan belakang tabirnya terhadap Muhyiddin sebagai timbal balas kepada sokongannya didedahkan.Pengkritik Muhyiddin mengatakan pengundian belanjawan hari ini adalah peluang untuk menggantikan kerajaan untuk kali kedua.“Tidak ada seorangpun pemimpin pembangkang layak untuk menjawat perdana menteri mempunyai angka yang mencukupi bagi menyokong mereka,” kata peguam perlembagaan itu kepada MalaysiaNow.“Oleh itu ia adalah satu perbuatan yang tidak bertanggungjawab bagi pembangkang menjatuhkan kerajaan dalam satu pakatan tidak suci bersama ahli Parlimen Umno yang tidak berpuas hati, walaupun secara jelas mengetahui mereka tidak mungkin dapat membentuk kerajaan baru,” katanya.MalaysiaNow melaporkan minggu ini beberapa siri pertemuan tidak rasmi diadakan dalam usaha meyakinkan ahli Parlimen Umno untuk mengundi menentang belanjawan.Difahamkan Najib disertai lima ahli Parlimen Umno berusaha untuk mengagalkan belanjawan.Dalam pada itu, menteri dan timbalan menteri daripada Barisan Nasional (BN) menyatakan sokongan mereka kepada Muhyiddin.Sementara satu kenyataan daripada Majlis Ahli Parlimen Perikatan Nasional (PNBBC), yang mewakili ahli Parlimen daripada semua parti menyokong Muhyiddin untuk menjadi perdana menteri awal tahun lalu, turut memberi sokongan penuh kepada kerajaan.Dr Mahathir Mohamad bagaimanapun dengan jelas menyatakan semalam, beliau bersama tiga lagi ahli Parlimen Pejuang memilih untuk tidak menyokong belanjawan, manakala ahli Parlimen parti Warisan yang diketuai oleh Mohd Shafie Apdal belum mengeluarkan sebarang pendirian.Mahathir yang merupakan pengkritik nombor satu Najib, semalam berkata beliau mengalu-alukan sebarang langkah Yang di Pertuan Agong untuk melantik seorang ahli Parlimen sebagai perdana menteri.Tetapi peguam itu mengatakan Mahathir perlu diingatkan bahawa perbicaraan kes rasuah melibatkan Najib dan Zahid berlangsung tanpa campur tangan kerajaan Muhyiddin.“Dalam konteks ini, sikap yang ditunjukkan Tun Mahathir menolak belanjawan agak membingungkan dan pada masa sama beliau menyokong usaha menjatuhkan kerajaan Muhyiddin bagi membolehkan pemimpin pembangkang membentuk kerajaan.“Namun, amat jelas tidak ada seorangpun dalam kalangan mereka mempunyai angka.”Peguam itu kemudian mempersoalkan tanggapan mengenai nasib Muhyiddin bergantung kepada undi belanjawan, dengan merujuk kepada Perkara 43 (4) Perlembagaan Persekutuan.Perkara itu menjelaskan, jika perdana menteri hilang sokongan majoriti ahli Dewan Rakyat, beliau hendaklah meletak jawatan dalam Kabinet “kecuali atas permintaannya kepada Yang di Pertuan Agong untuk membubar Parlimen”.“Di bawah Perkara ini, perdana menteri perlu meletak jawatan sekiranya beliau hilang sokongan majoriti ahli Parlimen,” katanya.“Namun, jika belanjawan gagal, kerana beberapa ahli Umno tiba-tiba tidak hadir untuk mengundi kerana ‘sakit’ atau dikuarantin atau alasan lain, itu tidak boleh dianggap perdana menteri hilang sokongan majoriti.“Ketidakhadiran ahli Parlimen itu tidak dikira sebagai perdana menteri hilang sokongan. Oleh itu perdana menteri tidak perlu meletak jawatan sekiranya belanjawan tidak diluluskan atas alasan tersebut,” tambahnya.


Kes harian lepasi 3,800 jangkitan, 14 lagi terkorban

3,880 kes baru Covid-19 direkodkan semalam menjadikan jumlah keseluruhan sebanyak 4,644,115 kes.
Sebanyak 2,607 pesakit turut dilaporkan sembuh, menjadikan jumlah keseluruhan kes sembuh sebanyak 4,559,545.
Ketika ini, 48,668 kes aktif direkodkan, dengan 47,139 atau 96.9% daripadanya sedang menjalani kuarantin kendiri.
Dalam pada itu, 32 (0.1%) kes kini berada di pusat kuarantin sementara 1,447 (3.0%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 50 kes dan 28 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.6% dengan kes Covid-19 merangkumi 12.4%.
14 lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 35,902 orang.


Peguam Najib bangkitkan isu 'bahaya terhadap keadilan' berhubung hakim Nazlan

Mahkamah Persekutuan hari ini diberitahu bahawa terdapat bahaya jelas terhadap keadilan, dalam merujuk kepada hakim yang mempengerusikan perbicaraan kes SRC International Sdn Bhd, yakni hakim Mohd Nazlan Ghazali.
Peguam utama Najib Razak, Hisyam Teh Poh Teik berhujah bahawa sebagai pekerja jangka panjang Maybank, tingkah laku hakim Mahkamah Tinggi (Mohd Nazlan) sebelum ini, juga boleh memberi alasan kepada orang yang munasabah untuk mempercayai bahawa beliau tidak boleh bertindak dengan fikiran yang objektif.
Hisyam berhujah demikian dalam usul Najib untuk mengemukakan bukti baharu kes SRC International dalam usahanya untuk mendapatkan perbicaraan semula, di hadapan panel lima anggota yang dipengerusikan oleh Ketua Hakim Negara Tengku Maimun Tuan Mat.
Bukti tambahan yang ingin dikemukakan oleh Najib adalah berkaitan dengan penemuan baru-baru ini bahawa hakim perbicaraan (Nazlan) pada tahun 2006, ialah peguam am dan setiausaha syarikat bagi Kumpulan Maybank, yang mempunyai tanggungjawab keseluruhan muktamad untuk pengurusan dan pentadbiran semua jabatan undang-undang seluruh kumpulan itu.
Dalam mengetengahkan isu konflik kepentingan yang serius, pihak pembelaan berhujah bahawa pihak berkuasa penyiasat telah menyembunyikan atau gagal untuk mendedahkan bahan yang akan membolehkan Najib membangkitkan bantahan berdasarkan konflik kepentingan hakim bicara pada peringkat awal prosiding.
Hisyam juga berhujah bahawa pendengaran rayuan sepatutnya ditangguhkan sehingga satu tempoh masa, sehingga siasatan terhadap peranan hakim Nazlan selesai.
Mahkamah juga memberitahu bahawa pihak pendakwaan tidak mengemukakan bukti berkaitan hakim Mohd Nazlan yang dikatakan memiliki konflik kepentingan itu kepada pihak pembelaan semasa perbicaraan yang dimulakan pada April 2019.
Peguam itu berkata jika tidak kerana surat tanpa nama penghantar yang disampaikan kepada Najib antara 9 Mei dan 7 Julai - didakwa mengandungi bukti baharu, maka pasukan pembelaan tidak akan menyedari kewujudan perkara itu.
Beliau seterusnya berkata bahawa anak guamnya pada masa itu tidak mengetahui tentang dakwaan pengetahuan dan penglibatan hakim Nazlan dalam penubuhan SRC melalui kedudukannya (Nazlan) sebagai peguam am Maybank Investment.
Terdahulu, hakim Tengku Maimun membenarkan permohonan pihak pembelaan untuk meminda notis usul Najib bagi mengemukakan bukti baharu sebelum meneruskan mendengar usul itu.
Lain-lain anggota panel hakim yang mendengar rayuan Najib bagi mengemukakan bukti baharu kes berkaitan SRC International hari ini terdiri daripada hakim besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan serta Mohamad Zabidin Mohd Diah.
Sekiranya Najib gagal dalam permohonan ini, Mahkamah Persekutuan dijangka meneruskan pendengaran rayuan Najib terhadap sabitan dan hukuman yang dijatuhi oleh hakim Mahkamah Tinggi sebelum ini hakim Nazlan pada 28 Julai 2020.
Pendakwa raya utama V Sithambaram akan mengemukakan jawapan kepada penghujahan pembelaan selepas rehat tengah hari. Sesi mahkamah akan disambung semula pada pukul 2.00 petang.


Jangkitan harian catat 142 kes, tiada kematian

Sejumlah 142 kes baru Covid-19 direkodkan semalam menjadikan jumlah keseluruhan sebanyak 5,034,972 kes.
Sebanyak 267 pesakit turut dilaporkan sembuh, menjadikan jumlah keseluruhan kes sembuh sebanyak 4,987,828.
Ketika ini, 10,212 kes aktif direkodkan di mana 9,859 atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 337 (3.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 16 kes dan 11 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,932 orang.


Kematian warga emas belum vaksinasi, dos penggalak paling tinggi, kata KP kesihatan

Kadar kematian akibat Covid-19 dalam kalangan warga emas terutamanya yang belum menerima vaksinasi lengkap dan dos penggalak, adalah jauh lebih tinggi berbanding kumpulan umur yang lain, kata Ketua Pengarah Kesihatan Noor Hisham Abdullah.Berdasarkan data bagi Minggu Epidemiologi (ME) 1/2022 hingga ME 10/2022, kadar kematian bagi warga emas 80 tahun dan ke atas adalah lebih tinggi, iaitu 2,000 kes bagi setiap 100,000 penduduk, berbanding warga emas berumur 60 hingga 79 tahun, iaitu 300 hingga 600 kes bagi setiap 100,000 penduduk.“Ini adalah kerana daya tahan tubuh yang rendah, menghidapi pelbagai penyakit kronik, dan faktor ‘fraility’ menyebabkan proses penyembuhan dan pemulihan dari jangkitan Covid-19, juga lebih perlahan dan rumit,” katanya dalam kenyataan hari ini.Hisham berkata warga emas yang tidak divaksinasi paling berisiko mendapat jangkitan teruk, dan seterusnya mengakibatkan kematian, sebaliknya yang telah menerima vaksinasi lengkap dan dos penggalak adalah paling terlindung, di mana kes jangkitan Kategori Satu dan dua melebihi kes Kategori Tiga hingga lima.Beliau berkata sebanyak 86,804 kes Covid-19 melibatkan warga emas dilaporkan dari ME 1/2022 hingga ME 10/2022 dengan 83,709 kes atau 96.44% Kategori Satu dan Dua, manakala 3,095 kes atau 3.56% melibatkan Kategori Tiga hingga Lima.“Ternyata peratus liputan vaksinasi yang agak tinggi dalam kalangan warga emas, telah membantu mengurangkan kes Covid-19 yang serius bagi kumpulan ini, namun liputan dos penggalak perlu dan boleh dipertingkatkan lagi daripada 74.2%, agar golongan ini lebih terlindung daripada bahaya komplikasi dan kematian akibat jangkitan Covid-19,” katanya.Beliau berkata kadar kemasukan ke hospital untuk warga emas meningkat daripada satu kes bagi setiap 100,000 populasi, kepada sembilan kes dari ME 3/2022 hingga ME 10/2022 dan kemasukan bagi kes Kategori Tiga hingga Lima adalah paling tinggi dalam kalangan warga emas.Sehingga 16 Mac, sebanyak 3,356,253 atau 92% warga emas di negara ini telah menerima dos primer vaksin Covid-19 yang lengkap, manakala 2,489,718 atau 74.2% daripada kumpulan itu telah mengambil dos penggalak.Hisham menyeru warga emas yang belum menerima vaksin Covid-19 termasuk dos penggalak untuk segera mendapatkannya dari pusat pemberian vaksin (PPV) yang terdekat secara jumpa terus, terutamanya sebagai persediaan memasuki fasa peralihan ke endemik bulan depan.Beliau berkata anak-anak dan ahli keluarga memainkan peranan yang penting untuk memastikan warga emas dalam keluarga mereka, dapat menyertai dan melakukan aktiviti-aktiviti yang dibenarkan mulai 1 April depan dengan selamat.


121 insiden tanah runtuh sepanjang monsun timur laut 2021/2022

Sebanyak 121 insiden tanah runtuh dilaporkan berlaku di seluruh negara sepanjang tempoh monsun timur laut (MTL) 2021/2022, berdasarkan laporan Jabatan Mineral dan Geosains (JMG).Agensi Pengurusan Bencana Negara (Nadma) menerusi kenyataan hari ini memaklumkan JMG dengan kerjasama Jabatan Kerja Raya (JKR) dan Lembaga Lebuhraya Malaysia (LLM) telah dan sedang mengambil tindakan sewajarnya berhubung perkara itu. “Pihak JMG dan JKR telah diminta untuk menyelaras pelaporan tanah runtuh supaya lebih menyeluruh dan turut melibatkan kawasan cerun di bawah seliaan pihak berkuasa tempatan,” menurut kenyataan itu.Dalam pada itu, Nadma memaklumkan Jawatankuasa Pengurusan Bencana Negeri (JPBN) Selangor serta kementerian perumahan dan kerajaan tempatan diarah mengenal pasti kaedah penyelesaian terbaik bagi menempatkan penduduk yang perlu mengosongkan rumah sudah tidak selamat didiami berikutan tanah runtuh.Sementara itu, susulan ramalan amaran hujan lebat berpanjangan oleh Jabatan Meteorologi Malaysia (MetMalaysia) yang dilanjutkan hingga 3 Januari, kenyataan itu memaklumkan JPBN dan Jawatankuasa Pengurusan Bencana Daerah (JPBD) diarah untuk meningkatkan kesiapsiagaan bagi memastikan operasi pengurusan bencana berjalan lancar.Menurut Nadma, Polis Diraja Malaysia selaku komander Pos Kawalan Tempat Kejadian (PKTK) perlu menyelaras persediaan menghadapi banjir yang dijangka berlaku bersama semua agensi responder terlibat.Berikutan banjir yang dilaporkan mula berlaku di Sipitang, Sabah, semua agensi responder di negeri berkenaan turut diarah bersiap siaga untuk bertindak dan membuka PKTK.Penduduk terutama di kawasan dijangka banjir diminta berwaspada dan peka dengan arahan pihak berkuasa, selain boleh mendapatkan maklumat dan amaran semasa di laman web publicinfobanjir.water.gov.my, Facebook: PubliclnfoBanjir dan twitter @JPS InfoBanjir.


Projek pembangunan hartanah semakin hilang identiti Malaysia?

Trend menggunakan nama ala barat dalam pembangunan projek hartanah terutamanya di kawasan Lembah Klang menimbulkan persoalan tentang kemungkinan identiti Malaysia semakin terhakis.Walaupun pembangunan merupakan satu perkara yang positif – kerana ia menandakan negara sedang membangun pesat dan menuju ke arah status negara maju – ramai juga yang tertanya-tanya mengapa perlu diberikan nama asing.Malah, terdapat juga lokasi yang pada asalnya menggunakan nama tempatan seperti Kampung Kerinchi dijenamakan menjadi Bangsar South – yang kemudiannya ditukar semula kepada nama asal ekoran bantahan penduduk.Perunding hartanah, Natasha Gideon, berkata penggunaan nama ala barat dalam menamakan projek hartanah atau sesebuah lokasi baru dilihat sebagai usaha pemasaran untuk mengkomersialkan kawasan tersebut.Beliau berkata, pemberian nama kawasan yang elegan sememangnya mempunyai impak terhadap permintaan pembeli, namun ia bukan penentu kepada nilai hartanah di kawasan tersebut.Contohnya, nilai purata rumah di kawasan Kampung Kerinchi adalah RM1,000 satu kaki persegi pada, meningkat kira-kira tiga kali ganda berbanding RM300 pada 2018.“Nilai hartanah ditentukan berdasarkan pembangunan dan lokasinya,” katanya kepada MalaysiaNow.“Jika terdapat penambahan melibatkan pembinaan infrastruktur dan kemudahan seperti stesen pengangkutan awam, pastinya ia akan melonjakkan nilai.”Antara lokasi yang dilihat mempunyai projek pembangunan hingga memberi impak terhadap identiti kawasannya termasuklah Mont Kiara di Segambut, KL East di Taman Melawati, Coalfieds di sebahagian kawasan Sungai Buloh dan Setia Ecohill di Semenyih.Namun begitu, terdapat juga kawasan elit yang menggunakan nama tempatan seperti Bukit Tunku di Kuala Lumpur yang menjadi kediaman rumah banglo serta vila mewah.Menceritakan tentang seorang klien yang pernah berurusan dengannya, Natasha mendedahkan, pertukaran nama Bangsar South kembali kepada Kampung Kerinchi memang mempunyai impak terhadap persepsi pembeli.“Sebelum ini saya pernah berurusan dengan seorang klien yang ingin membeli rumah di Bangsar South.“Kemudian dia membatalkan hasratnya selepas mendapat tahu bahawa nama kawasan itu akan bertukar menjadi Kampung Kerinchi,” katanya.Sementara itu, Pengerusi Lembaga Pengelola Dewan Bahasa dan Pustaka, Awang Sariyan, berkata “kegilaan” menonjolkan bahasa asing terutamanya bahasa Inggeris bukan hanya terdapat dalam sektor pembangunan hartanah tetapi dalam kebanyakan sektor lain juga.Katanya, pemberian nama asing terhadap kawasan yang dibangunkan pemaju hartanah mungkin berpunca daripada kesan perasaan rendah diri terhadap bahasa tempatan dan tanggapan bahawa nama yang diberikan dalam bahasa Inggeris mempunyai nilai yang lebih komersial.“Mentaliti ‘minda tertawan’ kepada unsur asing daripada bangsa yang dianggap unggul masih meluas dalam kalangan masyarakat.“Sudah tentu isu meremehkan penggunaan bahasa kebangsaan dalam sektor hartanah membimbangkan kerana ia kerap dilihat dan perkara ini dikhuatiri akan terus melemahkan bahasa negara,” katanya kepada MalaysiaNow.Ditanya sama ada Malaysia sewajarnya mengambil pendekatan seperti wilayah Henan di China yang mengharamkan penggunaan nama asing bagi projek pembangunan, Awang berkata ia tidaklah perlu sehingga ke tahap itu.“Dasar negara kita tidak sampai mengharamkan penggunaan bahasa asing tetapi utamakanlah bahasa negara dan kemudian paparkan bahasa asing sekadar bahasa sokongan,” katanya.Awang dan Natasha turut berpandangan supaya syarikat pemaju mengutamakan nama tempatan memandangkan Malaysia mempunyai bahasanya dan identitinya tersendiri.“Nama-nama tempatan juga mempunyai kualiti unik yang mencerminkan kemewahan,” kata Natasha.“Keadaan ini memberikan pukulan dahsyat kepada bahasa Melayu dalam jangka panjang apabila imej di bandar tidak menunjukkan imej watan, termasuk dalam soal bahasa,” kata Awang.